MAO:364/20 - Markkinaoikeus\nEtusivu » Ratkaisut » Hankinta-asiat » MAO:364/20\nKansaneläkelaitos - KIILA kuntoutukset\njulkinen hankinta - liitteen E mukainen palvelu - tarjouksen tarjouspyynnön mukaisuus\nDiaarinumero: 2019/274 ja 2019/275\nKansaneläkelaitos (jäljempänä myös hankintayksikkö) on ilmoittanut kahdella 25.4.2019 julkaistulla sosiaali- ja terveyspalveluja ja muita erityisiä palveluja koskevalla hankintailmoituksella avoimella menettelyllä puitejärjestelynä toteutettavista suomenkielisiä KIILAkuntoutuksia (kurssipalvelu ja yksilöpalvelu) koskevista liitteen E kohdan 1 mukaisista palveluhankinnoista yhtäältä Kelan Eteläisen ja toisaalta Kelan Keskisen vakuutuspiirin alueille ajalle 1.11.2019–31.12.2022 sekä mahdolliselle optiokaudelle 1.1.2023–31.12.2023.\nKansaneläkelaitos on 19.8.2019 tekemällään päätöksellä (Kela 24/331/2019 ja Kela 26/331/2019) sulkenut Härmän Kuntoutus Oy:n tarjoukset tarjouspyynnön vastaisina tarjouskilpailuista sekä Kelan Eteläisen että Kelan Keskisen vakuutuspiirin osalta.\nKansaneläkelaitos on 19.8.2019 tekemällään päätöksellä (Kela 24/331/2019 ja Kela 26/331/2019) sulkenut Kuopion ja Lohjan Kylpylät Oy:n (tuolloin Karjalohjan Päiväkumpu Oy) tarjoukset tarjouspyynnön vastaisina tarjouskilpailuista sekä Kelan Eteläisen että Kelan Keskisen vakuutuspiirin osalta.\nKarjalohjan Päiväkumpu Oy on 31.12.2019 sulautunut Kuopion ja Lohjan Kylpylät Oy:öön.\nHankintojen ennakoitu arvonlisäveroton kokonaisarvo on hankintayksikön ilmoituksen mukaan ollut yhteensä noin 12.400.000 euroa.\nHankintasopimuksia ei hankintayksikön ilmoituksen mukaan ole allekirjoitettu.\nAsioiden käsittely markkinaoikeudessa\nAsia diaarinumero 2019/274\nHärmän Kuntoutus Oy on vaatinut, että markkinaoikeus kumoaa muutoksenhaun kohteena olevan päätöksen, kieltää hankintayksikköä jatkamasta virheellistä hankintamenettelyä ja velvoittaa hankintayksikön korjaamaan virheellisen menettelynsä. Lisäksi valittaja on vaatinut, että markkinaoikeus velvoittaa hankintayksikön korvaamaan sen arvonlisäverottomat oikeudenkäyntikulut 5.280 eurolla lisättynä markkinaoikeuden oikeudenkäyntimaksua vastaavalla määrällä viivästyskorkoineen.\nHankintayksikkö on menetellyt hankintasäännösten vastaisesti, kun se on sulkenut valittajan tarjoukset tarjouspyynnön vastaisina tarjouskilpailuista.\nValittajan tarjoukset eivät ole olleet tarjouspyynnön vastaisia. Alihankinnan käyttö on ollut tarjouksissa sallittua. Valittaja ja silloinen Karjalohjan Päiväkumpu Oy ovat tehneet toisilleen täysin riippumattomat alihankintatarjoukset ennen tarjouskilpailuun osallistumista, eikä kyse ole ollut kilpailua vääristäneestä yhteistyöstä. Valittaja on antanut hankintamenettelyn aikana hankintayksikölle selvityksen, jossa valittaja on tuonut esiin, että sen ja Karjalohjan Päiväkumpu Oy:n välillä ei ole ollut mitään vääristävää yhteistyötä. Hankintayksiköllä ei ole ollut näyttöä kielletystä yhteistyöstä.\nValittaja ei ole miltään osin kiertänyt tarjouspyynnön vaatimuksia käyttäessään alihankintaa palveluiden tuottamiseksi. Palveluiden tuottaminen samassa toimipisteessä yhtäältä tarjoajan oman tarjouksen perusteella ja toisaalta alihankinnan avulla ei ole ollut tarjouspyynnön kiertämistä tai vastaista. Valittajan ja Karjalohjan Päiväkumpu Oy:n välillä ei ole ollut minkäänlaisia sidonnaisuuksia.\nValittajan tarjoukset eivät ole olleet tarjouspyynnön vastaisia myöskään siltä osin kuin tarjouspyynnöissä on ilmoitettu, että tietty tarjoaja on voinut antaa samasta toimipisteestä vain yhden tarjouksen. Valittaja ei ole jättänyt kahta tarjousta samasta toimipisteestä. Se, että palvelu on ollut tarkoitus tuottaa alihankintana, ei ole poistanut sitä, että hankintayksikön sopimuskumppanina olisi ollut tarjouksen jättänyt oikeushenkilö.\nHankintayksikkö on perusteettomasti sulkenut sekä valittajan oman että alihankintana toteutettavan tarjouksen tarjouskilpailusta samalla perusteella. Valittajan omalla tarjouksella ei ole ollut mitään tekemistä valittajan antaman ja vastaanottaman alihankintatarjouksen kanssa.\nHankintayksikön olisi tullut laatia tarjouspyynnöt niin selviksi, etteivät ne olisi sisältäneet tarjousten laatimista koskevia tulkinnanvaraisuuksia. Tarjouspyynnöissä ei ole asetettu rajoituksia alihankinnan käytölle eikä asetettu hankintayksikön suostumusta alihankkijan vaihdon edellytykseksi. Tarjouspyynnöt ovat olleet puutteellisia, mikäli tarkoituksena on ollut asettaa rajoituksia alihankkijoiden käytölle. Hankintayksikkö on hankintamenettelyn aikana tarjoajien kysymyksiin antamissaan vastauksissa todennut, että mikäli tarjouksessa ei ole ollut kilpailua vääristäviä sidonnaisuuksia, kaksi tarjoajaa on voinut tuottaa kuntoutuspalveluja samoissa tiloissa ja samassa osoitteessa.\nKansaneläkelaitos on vaatinut, että markkinaoikeus hylkää valituksen ja velvoittaa valittajan korvaamaan sen arvonlisäverolliset oikeudenkäyntikulut 3.744,80 eurolla viivästyskorkoineen. Lisäksi Kansaneläkelaitos on vaatinut, että markkinaoikeus velvoittaa asioissa diaarinumerot 2019/274 ja 2019/275 sekä 2019/281–284 valittajat korvaamaan yhteisvastuullisesti sen arvonlisäverottomat asianosaiskulut yhteensä 440 eurolla viivästyskorkoineen.\nValittajan tarjoukset ovat olleet tarjouspyynnön vastaisia. Tarjoajat ovat voineet antaa samasta toimipisteestä vain yhden tarjouksen. Valittajan ja silloisen Karjalohjan Päiväkumpu Oy:n horisontaaliset alihankintajärjestelyt ovat olleet ristiriidassa tarjouspyynnön toimipistekohtaista enimmäiskurssimäärää koskevan rajoituksen kanssa. Järjestelyn salliminen olisi johtanut siihen, että sama palveluntuottaja olisi saanut yhdessä toimipisteessä tuotettavakseen tarjouspyynnön rajoituksiin nähden kaksinkertaisen kurssimäärän. Tämä olisi antanut sille perusteetonta etua muihin tarjouskilpailuun osallistuviin palveluntuottajiin nähden. Menettelyn hyväksyminen olisi siten ollut tarjoajien tasapuolisen ja syrjimättömän kohtelun periaatteen vastaista.\nLisäksi valittajan ja Karjalohjan Päiväkumpu Oy:n keskenään toteuttamat alihankintajärjestelyt ovat olleet ristiriidassa tarjouspyynnössä asetettujen tarjousten itsenäisyyttä ja kiellettyä yhteistyötä koskevien vaatimusten kanssa. Hankintayksikkö on ottanut huomioon, että kilpailijoiden välisiin horisontaalisiin alihankintajärjestelyihin on tunnistettu liittyvän mahdollisia kilpailuongelmia, joita arvioitaessa on kiinnitettävä huomiota järjestelyn tosiasialliseen luonteeseen.\nJärjestelyn oikeudellisessa arvioinnissa ei ole ratkaisevaa merkitystä sillä, että tarjouspyynnön vastaisuus on toteutettu tarjouspyynnössä lähtökohtaisesti sallitun alihankintajärjestelyn kautta. Hankintayksikkö ei ole voinut sallia alihankintajärjestelyjä väärinkäytettävän tarjouspyynnön vaatimusten tai hankintasäännösten kiertämistarkoituksessa. Asiassa ei ole merkitystä sillä, että kysymyksessä olevat tarjoajat ovat olleet muodollisesti itsenäisiä. Tarjouspyynnössä asetettu tarjousten itsenäisyyden vaatimus on koskenut kaikkia tarjoajia.\nHankintayksikkö voi hankintasäännösten mukaan sulkea tarjouskilpailusta tarjoajan, joka on tehnyt muiden toimittajien kanssa sopimuksia, joilla pyritään vääristämään kilpailua. Hankintayksikkö on harkintavaltansa puitteissa perustellusti katsonut, että sillä on ollut riittävän uskottavaa näyttöä edellä mainittujen palveluntuottajien kielletystä yhteistyöstä. Horisontaaliset alihankintatarjoukset toisilleen tehneet palveluntuottajat ovat saavuttaneet keskinäisen yhteisymmärryksen siitä, että horisontaalinen alihankintajärjestely mahdollistaa molemmille tahoille tarjouspyynnön tarjoaja- ja toimipistekohtaista enimmäiskurssimäärää koskevan rajoituksen kiertämisen. Molempien alihankinnan kautta annettujen tarjousten hinnoittelun yhtäläisyys on viitannut siihen, että palveluntuottajat eivät ole päätyneet tarjoustensa hintatasoon ilman kiellettyä keskinäistä yhteydenpitoa.\nTarjouspyynnössä on pyritty saamaan kuntoutuksen palveluntuottajia maantieteellisesti useisiin eri paikkoihin. Toimipistekohtaisten enimmäiskurssimäärien kiertämisen mahdollistavat horisontaaliset alihankintajärjestelyt ovat vaikuttaneet kielteisesti hankinnan optimaalisen tuloksen saavuttamiseen.\nTarjouspyyntö ei ole ollut epäselvä. Hankintamenettelyn aikana esitettyjen kysymysten ja niihin annettujen hankintayksikön vastausten perusteella ei ole voitu perustellusti katsoa, että hankintayksikkö olisi vastauksillaan hyväksynyt valittajien tarjouksissaan tarjoamat horisontaaliset alihankintajärjestelyt.\nTarjoajien tasapuolisen ja syrjimättömän kohtelun vaatimus on edellyttänyt, että valittajan ja Karjalohjan Päiväkumpu Oy:n omat sekä kokonaan alihankintana toteutettavat tarjoukset ovat suljettu tarjouskilpailuista. Tämä on varmistanut, etteivät mainitut tarjoajat ole saaneet miltään osin perusteetonta etua muihin kyseisissä vakuutuspiireissä tarjouskilpailuun osallistuneisiin palveluntuottajiin nähden.\nValittaja on esittänyt, että tarjouspyynnöissä asetetut toimipaikkaa ja enimmäiskurssimäärää koskevat rajoitukset on asetettu sen takia, että palveluntuottajat ohjautuisivat tarjoamaan palveluita maantieteellisesti useisiin eri paikkoihin, eikä sen takia, että hankintayksikkö haluaisi rajoittaa saman tarjoajan tarjoamien kurssien määrää tietyssä toimipisteessä. Mikäli hankintayksikön esittämä tarkoitus rajoittaa alihankintaa olisi kirjattu tarjouspyyntöön, valittaja ei olisi jättänyt alihankinnan sisältävää tarjousta.\nValittaja ei ole sopinut käyttämänsä alihankkijan kanssa tarjousten hinnoista. Vaikka alihankintatarjousten vaihtamiseen on liittynyt jonkin verran yhteydenpitoa, tämä ei kuitenkaan ole merkinnyt hinnoista sopimista. Se, että alihankinnan kautta annettujen tarjousten hinnat ovat olleet niin lähellä tarjoajien omien tarjousten hintoja, on ollut sattumaa.\nAsia diaarinumero 2019/275\nKuopion ja Lohjan Kylpylät Oy on vaatinut, että markkinaoikeus kumoaa muutoksenhaun kohteena olevan päätöksen, kieltää hankintayksikköä tekemästä hankintasopimusta tai muullakaan tavalla jatkamasta virheellistä hankintamenettelyä ja velvoittaa hankintayksikön korjaamaan virheellisen menettelynsä. Lisäksi valittaja on vaatinut, että markkinaoikeus velvoittaa hankintayksikön korvaamaan sen arvonlisäverottomat oikeudenkäyntikulut 1.620 eurolla lisättynä markkinaoikeuden oikeudenkäyntimaksua vastaavalla määrällä viivästyskorkoineen.\nHankintayksikkö on menetellyt hankintasäännösten vastaisesti, kun se on sulkenut valittajan tarjoukset tarjouskilpailuista.\nValittaja on antanut vain yhden tarjouksen kummassakin vakuutuspiirissä. Tarjoukset ovat koskeneet eri toimipisteitä. Valittajan Keskiselle vakuutuspiirille jättämä tarjous on ollut tarkoitus tuottaa kokonaan alihankintana. Valittaja on sitoutunut tuottamaan palvelun hankintayksikön ehtojen mukaisesti. Hankintayksikkö on saanut enemmän kilpailevia tarjouksia käytetyn alihankintamenettelyn vuoksi.\nValittaja ei ole tehnyt kiellettyä yhteistyötä Härmän Kuntoutus Oy:n kanssa. Yritykset ovat itsenäisiä tarjoajia ja vastaavat itsenäisesti palvelun tuottamisesta hankintayksikölle. Palvelun tuottamiseen osallistuvien yritysten välille on rakennettu "muuri", eikä alihankinnassa käytetylle yritykselle ole ilmaistu, millä hinnalla valittaja on tehnyt oman tarjouksensa Eteläiselle vakuutuspiirille. Tarjoukset on lisäksi valmisteltu itsenäisesti, eikä alihankinnan käyttöä tarjouksissa ole pyritty peittelemään. Valittajan tarjoukset vakuutuspiireille on valmisteltu eri henkilöiden toimesta.\nHankintayksikkö ei ole perustellut, millä tavalla tarjoajien kielletty menettely on toteutunut tai ilmennyt.\nTarjouspyynnössä ei ole rajoitettu alihankinnan käyttöä millään tavalla. Tarjouspyynnössä ei ole myöskään rajoitettu tarjoajan itse tekemää alihankintatyötä tai tarjoajan käyttämää alihankintaa. Valittaja ei ole tiennyt Härmän Kuntoutus Oy:n jättävän oman tarjouksensa, eikä valittaja ole tiennyt myöskään Härmän Kuntoutus Oy:n jättämän tarjouksen ehtoja.\nTarjouspyyntö on ollut alihankinnan käyttämisen osalta puutteellinen ja epäselvä, jos sen tarkoitus on ollut rajoittaa alihankinnan käyttöä.\nValittajan tarjoukset ovat olleet tarjouspyynnön vastaisia. Tarjoajat ovat voineet antaa samasta toimipisteestä vain yhden tarjouksen. Valittajien horisontaaliset alihankintajärjestelyt ovat olleet ristiriidassa tarjouspyynnön toimipistekohtaista enimmäiskurssimäärää koskevan rajoituksen kanssa. Järjestelyn salliminen olisi johtanut siihen, että sama palveluntuottaja olisi saanut yhdessä toimipisteessä tuotettavakseen tarjouspyynnön rajoituksiin nähden kaksinkertaisen kurssimäärän. Tämä olisi antanut sille perusteetonta etua muihin tarjouskilpailuun osallistuviin palveluntuottajiin nähden. Menettelyn hyväksyminen olisi ollut tarjoajien tasapuolisen ja syrjimättömän kohtelun periaatteen vastaista.\nLisäksi valittajan ja Härmän Kuntoutus Oy:n keskenään toteuttamat alihankintajärjestelyt ovat olleet ristiriidassa tarjouspyynnössä asetettujen tarjousten itsenäisyyttä ja kiellettyä yhteistyötä koskevien vaatimusten kanssa. Hankintayksikkö on ottanut huomioon, että kilpailijoiden välisiin horisontaalisiin alihankintajärjestelyihin on tunnistettu liittyvän mahdollisia kilpailuongelmia, joita arvioitaessa on kiinnitettävä huomiota järjestelyn tosiasialliseen luonteeseen.\nHankintayksikkö voi hankintasäännösten mukaan sulkea tarjouskilpailusta tarjoajan, joka on tehnyt muiden toimittajien kanssa sopimuksia, joilla pyritään vääristämään kilpailua. Hankintayksikkö on harkintavaltansa puitteissa perustellusti katsonut, että sillä on ollut riittävän uskottavaa näyttöä edellä mainittujen palveluntuottajien kielletystä yhteistyöstä. Horisontaaliset alihankintatarjoukset toisilleen tehneet palveluntuottajat ovat saavuttaneet keskinäisen yhteisymmärryksen siitä, että horisontaalinen alihankintajärjestely mahdollistaa molemmille tahoille tarjouspyynnön tarjoaja- ja toimipistekohtaista enimmäiskurssimäärää koskevan rajoituksen kiertämisen. Molempien alihankinnan kautta annettujen tarjousten hinnoittelun yhtäläisyys on viitannut siihen, että palveluntuottajat eivät ole päätyneet tarjoustensa hintatasoon ilman kiellettyä keskinäistä yhteydenpitoa. Valittajan mainitsemalla muurituksella ei ole vaikutusta asian oikeudellisessa arvioinnissa.\nTarjoajien tasapuolisen ja syrjimättömän kohtelun vaatimus on edellyttänyt, että valittajan ja Härmän Kuntoutus Oy:n omat sekä kokonaan alihankintana toteutettavat tarjoukset on suljettu tarjouskilpailuista. Tämä on varmistanut, etteivät mainitut tarjoajat ole saaneet miltään osin perusteetonta etua muihin kyseisissä vakuutuspiireissä tarjouskilpailuun osallistuneisiin palveluntuottajiin nähden.\nHankintapäätöksistä ja niihin liittyvistä asiakirjoista on käynyt selvästi ilmi ratkaisuun olennaisesti vaikuttaneet seikat ja erityisesti valittajan tarjousten tarjouskilpailuista sulkemista koskevat perusteet.\nValittaja on esittänyt, että tarjouspyynnön mukaan alihankinnan käyttö on ollut vapaata. Tarjouspyynnössä ei ole rajoitettu sitä, etteikö samassa toimipaikassa voisi järjestää useampia kursseja. Mikäli hankintayksikön esittämä tarkoitus rajoittaa alihankintaa olisi kirjattu tarjouspyyntöön, valittaja ei olisi jättänyt alihankinnan sisältävää tarjousta.\nHankintayksikkö on perusteettomasti sulkenut valittajan oman tarjouksen tarjouskilpailusta. Valittajan jättämällä omalla tarjouksella ei ole ollut mitään tekemistä annetun ja vastaanotetun alihankintatarjouksen kanssa.\nKysymyksenasettelu ja sovellettavat oikeusohjeet\nAsioissa on kysymys siitä, onko hankintayksikkö menetellyt julkisista hankinnoista annettujen oikeusohjeiden vastaisesti, kun se on muutoksenhaun kohteena olevilla päätöksillään sulkenut Härmän Kuntoutus Oy:n ja silloisen Karjalohjan Päiväkumpu Oy:n tarjoukset yhtäältä Kelan Eteläisen ja toisaalta Kelan Keskisen vakuutuspiirin osalta järjestämistään liitteen E kohdan 1 mukaisten suomenkielisten KIILA-kuntoutuspalvelujen tarjouskilpailuista.\nJulkisista hankinnoista ja käyttöoikeussopimuksista annetun lain (hankintalaki) 3 §:n 1 momentin mukaan hankintayksikön on kohdeltava hankintamenettelyn osallistujia ja muita toimittajia tasapuolisesti ja syrjimättömästi sekä toimittava avoimesti ja suhteellisuuden vaatimukset huomioon ottaen.\nHankintalain 107 §:n mukaan sen lisäksi, mitä lain I (1–31 §) ja IV (123–174 §) osassa säädetään hankintasopimuksista, liitteessä E lueteltuja palveluja koskeviin hankintoihin, jotka ovat arvoltaan vähintään 25 §:n 1 momentin 3 tai 4 kohdassa säädettyjen kynnysarvojen suuruisia, sovelletaan mainitun lain 12 luvun (107–115 §) säännöksiä.\nHankintalain 113 §:n 1 momentin mukaan hankintayksikön on pyydettävä hankintailmoituksessa tai tarjouspyynnössä toimittajia määräaikaan mennessä esittämään tarjouksensa. Tarjouspyyntö on tehtävä kirjallisesti ja laadittava siten, että sen perusteella voidaan antaa keskenään vertailukelpoisia tarjouksia. Pykälän 2 momentin mukaan tarjoajan tulee tarjouksessaan osoittaa tarjoamansa palvelun olevan tarjouspyynnössä esitettyjen vaatimusten mukainen. Tarjouspyyntöä tai tarjousmenettelyn ehtoja vastaamattomat tarjoukset on suljettava pois tarjouskilpailusta. Hankintayksikkö voi pyytää tarjoajaa tai ehdokasta määräajassa toimittamaan, lisäämään, selventämään tai täydentämään puutteellisia tai virheellisiä tietoja ja asiakirjoja.\nTarjouspyyntöasiakirjat ja hankintamenettelyt\nHankintayksikkö on pyytänyt kahdella tarjouspyynnöllään tarjouksia suomenkielisistä KIILA-kuntoutuspalveluista Kelan Eteläisen ja Kelan Keskisen vakuutuspiirin alueille. Tarjouspyynnöt ovat olleet ehtojensa osalta samansisältöisiä.\nTarjouspyyntöjen kohdassa "Kuvaus hankinnasta" on todettu muun ohella seuraavaa:\n"Jokaisesta tarjottavasta toimipisteestä (avoyksikkö erillisine majoitustiloineen tai laitosyksikkö) on tehtävä oma erillinen tarjous. Tarjoaja voi antaa samasta toimipisteestä vain yhden tarjouksen. Kyseessä katsotaan olevan yksi toimipiste, vaikka tiloihin olisi olemassa kaksi eri osoitetta, mutta tosiasiasiallisesti kyseessä on kuitenkin sama toimipiste (esim. sisäänkäynnit kahdelta eri kadulta)."\nTarjouspyyntöjen kohdassa "Hankinnan kohteen kriteerit" on asetettu muun ohella seuraava vähimmäisvaatimus:\n"Tarjoaja vakuuttaa, että on päätynyt tarjoukseensa ja sen hintatasoon ilman kilpailua rajoittavaa tarkoitusta ja ilman konsultointia, kommunikointia tai sopimusta muiden tarjoajien kanssa."\nKumpikin valittaja on vastannut tarjouksissaan edelliseen tarjouspyynnön kohtaan "kyllä".\nTarjouspyyntöjen kohdan "Muut tiedot" alakohdassa "Alihankintasuhteet" on todettu seuraavaa:\n"Palvelun tuottamisessa voi käyttää alihankintaa. Sopimus tehdään sen palveluntuottajan kanssa, jonka nimissä tarjous on tehty. Kyseinen palveluntuottaja on vastuussa kaikista sopimuksen mukaisista velvoitteista myös silloin, kun se käyttää alihankkijoita."\nTarjouspyyntöjen kohdan "Muut tiedot" alakohdassa "Tarjousten itsenäisyys" on todettu seuraavaa:\n"Euroopan unionin tuomioistuimen tuomiossa ECLI:EU:C:2018:324 on käsitelty samaa hankintaa varten erillisiä tarjouksia jättäneiden tarjoajien keskinäisiä sidonnaisuuksia ja todettu, että jos tarjoajien keskinäisillä sidoksilla todetaan olleen vaikutusta niiden saman menettelyn yhteydessä esittämien tarjousten sisältöön, hankintayksikkö ei voi ottaa näitä tarjouksia huomioon. Myös keskenään sidoksissa olevilta tarjoajilta tulevat tarjoukset on esitettävä täysin itsenäisesti ja riippumattomasti. Hankintayksikön pitää tarvittaessa lisäselvitystä vaatimalla tarkistaa tarjousten itsenäisyys ja riippumattomuus, kun sillä on todisteita, joilla kyseenalaistetaan tiettyjen tarjoajien jättämien tarjousten itsenäinen ja riippumaton luonne.\nJos tarjouskilpailuun osallistuu esimerkiksi kaksi samaan konserniin kuuluvaa yritystä tai yrityksillä on samat henkilöt päätöksentekoelimissä, on ko. tarjoajien pyydettäessä pystyttävä osoittamaan, etteivät ne ole tehneet tarjouksia yhteistyössä. Jollei tarjoaja anna riittävää ja uskottavaa selvitystä siitä, että tarjoukset on esitetty täysin riippumattomasti ja itsenäisesti, tarjoukset hylätään.\nHankintayksikkö tarkkailee tarjouksia käsiteltäessä niiden yhtäläisyyksiä. Koska tarjoaja voi antaa tarjouskilpailuun rinnakkaisia tarjouksia eri toimipisteistä, huomiota kiinnitetään erityisesti saman toimipisteen tarjoamiseen."\nTarjoajat ovat voineet hankintamenettelyjen aikana esittää hankintayksikölle tarkentavia kysymyksiä. Hankintayksiköltä on kysytty muun ohella seuraavaa:\n"Voiko kaksi eri palveluntuottajaa (ei mitään keskinäisiä sitoumuksia) tuottaa samoissa tiloissa ja samassa osoitteessa kuntoutuspalveluja?"\nHankintayksikkö on vastannut kysymykseen toistamalla edellä olevat tarjouspyyntöjen kohdan "Muut tiedot" alakohdan "Tarjousten itsenäisyys" alla esitetyt tiedot ja ilmoittamalla, että "Mikäli tarjouksessa ei edellä mainittuja sidonnaisuuksia ole, voi kaksi tarjoajaa tuottaa kuntoutuspalveluja samoissa tiloissa ja samassa osoitteessa".\nHärmän Kuntoutus Oy on antanut Kelan Keskisen vakuutuspiirin osalta tarjouksen toimipisteestään Härmän Kuntokeskus. Silloinen Karjalohjan Päiväkumpu Oy on antanut tarjouksen samasta toimipisteestä. Karjalohjan Päiväkumpu Oy:n antaman tarjouksen mukaan palvelu hankittaisiin kokonaan alihankintana.\nSilloinen Karjalohjan Päiväkumpu Oy on antanut Kelan Eteläisen vakuutuspiirin osalta tarjouksen toimipisteestään Karjalohjan Kuntoutumiskeskus. Härmän Kuntoutus Oy on antanut tarjouksen samasta toimipisteestä. Härmän Kuntoutus Oy:n antaman tarjouksen mukaan palvelu hankittaisiin kokonaan alihankintana.\nHankintayksikkö on ennen muutoksenhaun kohteena olevien päätösten tekemistä pyytänyt Härmän Kuntoutus Oy:tä ja Karjalohjan Päiväkumpu Oy:tä ilmoittamaan, mistä niiden tarjoamat palvelut ostetaan alihankintana. Samalla hankintayksikkö on varannut kummallekin valittajalle tilaisuuden antaa selvitys siitä, että ne ovat päätyneet tarjouksiinsa ja niiden hintatasoon ilman kilpailua rajoittavaa tarkoitusta ja ilman konsultointia, kommunikointia tai sopimusta muiden tarjoajien kanssa. Härmän Kuntoutus Oy ja silloinen Karjalohjan Päiväkumpu Oy ovat vastanneet lisäselvityspyyntöihin 20.6.2019 päivätyillä vastineillaan. Härmän Kuntoutus Oy on nimennyt alihankkijakseen Karjalohjan Päiväkumpu Oy:n. Karjalohjan Päiväkumpu Oy on ilmoittanut, että sen tarjoama Härmän Kuntokeskusta koskeva palvelu tuotetaan Härmän Kuntokeskuksen henkilöstöllä ja heidän käyttämillään alihankkijoilla.\nHankintayksikkö on 19.8.2019 tekemillään päätöksillä sulkenut valittajien Kelan Eteläistä ja Kelan Keskistä vakuutuspiiriä koskevat tarjoukset tarjouskilpailuista tarjouspyynnön vastaisina. Hankintayksikkö on perustellut päätöksiään muun ohella seuraavasti:\n"Tarjouksen kohdassa Hankinnan kohteen kriteerit – kielletty yhteistyö tarjoajan on tullut vakuuttaa, että se on päätynyt tarjoukseensa ja sen hintatasoon ilman kilpailua rajoittavaa tarkoitusta ja ilman konsultointia, kommunikointia tai sopimusta muiden tarjoajien kanssa. Hankintoja koskeviin perusperiaatteisiin kuuluu, että tarjoajat eivät saa tarjouskilpailussa tehdä keskenään yhteistyötä kasvattaakseen omia tuottojaan, vaan tarjoajien on aidosti kilpailtava keskenään. Euroopan unionin tuomioistuimen tuomioon ECLI:EU:C:2018:324 viitaten hankintayksikkö on tarjouspyynnössä huomauttanut tarjousten itsenäisyyden ja riippumattomuuden vaatimuksen koskevan myös keskenään sidoksissa olevia tarjoajia (esim. konserniyhteys), mutta tarjousten itsenäisyyden vaatimus ei tietenkään koske vain keskenään sidoksissa olevia tarjoajia vaan kaikkia tarjouskilpailuun osallistuvia tarjoajia.\nTarjoajat voivat antaa tarjouskilpailuun tarjouksia, joissa sopimuksen toteuttamisessa käytetään alihankintaa tai yritykset voivat antaa tarjouksen yhdessä ryhmittymänä. Nyt esillä olevassa tapauksessa tarjoajayritykset [Härmän Kuntoutus Oy ja Karjalohjan Päiväkumpu Oy] ovat kuitenkin tehneet yhteistyötä toisen samaan tarjouskilpailuun osallistuvan tarjoajayrityksen kanssa ja esiintyneet tarjouskilpailussa erillisinä itsenäisinä tarjoajina.\nJotta kuntoutus olisi helposti saavutettavissa mahdollisimman monille asiakkaille, kuntoutuksen palveluntuottajia pyritään saamaan maantieteellisesti useisiin eri paikkoihin. Tästä syystä Kela on rajoittanut sitä kurssimäärää, mitä palveluntuottaja voi yhteen toimipisteeseen tarjota ja saada tarjouskilpailun perusteella järjestettäväksi. Tarjoaja voi antaa samaan tarjouskilpailuun tarjouksia useammista toimipisteistä, mutta samasta toimipisteestä tarjoaja voi tarjouspyynnön mukaan antaa vain yhden tarjouksen.\nSamaan tarjouskilpailuun tarjouksensa antaneet Härmän Kuntoutus Oy ja Karjalohjan Päiväkumpu Oy ovat selvästi tehneet KIILA-kuntoutuksen (kurssipalvelu ja yksilöpalvelu) Keskisen vakuutuspiirin ja Eteläisen vakuutuspiirin tarjoustensa osalta yhteistyötä tarkoituksenaan kiertää tarjouspyynnön edellä mainittua toimipistekohtaista enimmäiskurssimäärää koskevaa rajoitusta. Tarjoajien tasapuolisen ja syrjimättömän kohtelun periaatetta noudattaen tarjouspyynnön vastaiseen kiellettyyn yhteistyöhön syyllistyneiden ja sillä itselleen etua tavoitelleiden tarjoajien tarjoukset on hylättävä."\nHankintayksikkö on 20.8.2019 tekemillään hankintapäätöksillä valinnut puitejärjestelyyn Kelan Keskiseen vakuutuspiiriin viisi parhaiten sijoittunutta palveluntuottajaa ja Kelan Eteläiseen vakuutuspiiriin kahdeksan parhaiten sijoittunutta palveluntuottajaa.\nValittajat ovat esittäneet, että niiden tarjoukset eivät ole olleet tarjouspyyntöjen vastaisia. Valittajien mukaan tarjouspyynnöissä ei ole rajoitettu alihankinnan käyttöä eivätkä ne ole tehneet keskenään kiellettyä yhteistyötä. Valittajat ovat lisäksi esittäneet, että tarjouspyynnöt ovat olleet epäselviä, jos tarjouspyynnöt ovat olleet tulkittavissa siten, että valittajien tarjousten mukaiset alihankintajärjestelyt eivät ole olleet mahdollisia. Lisäksi Kuopion ja Lohjan Kylpylät Oy on asiassa diaarinumero 2019/275 esittänyt, ettei hankintayksikkö ole perustellut, millä tavalla tarjoajien kielletty menettely on toteutunut tai ilmennyt.\nHankintayksikkö on esittänyt, että valittajien tarjoukset ovat olleet tarjouspyyntöjen vastaisia, koska valittajat ovat tehneet kiellettyä yhteistyötä ja alihankintajärjestelyillä kiertäneet tarjouspyyntöjen vaatimusta siitä, että samasta toimipisteestä on voinut jättää vain yhden tarjouksen. Hankintayksikön mukaan tarjouspyyntöjä ei ole tullut pitää epäselvinä. Lisäksi hankintayksikkö on asiassa diaarinumero 2019/275 esittänyt, että hankintapäätöksistä ja niihin liittyvistä asiakirjoista on käynyt selvästi ilmi ratkaisuun olennaisesti vaikuttaneet seikat ja erityisesti tarjousten sulkemista tarjouskilpailuista koskevat perusteet.\nMarkkinaoikeus toteaa, että hankinnan kohde ja hankintaa koskevat vaatimukset on kuvattava tarjouspyynnössä sellaisella tarkkuudella, että tarjouspyyntö tuottaa yhteismitallisia ja vertailukelpoisia tarjouksia sekä turvaa tarjoajien tasapuolisen ja syrjimättömän kohtelun.\nTarjoaja kantaa vastuun siitä, että sen tarjous on tarjouspyynnön sisällöltään selvinä pidettävien vaatimusten mukainen. Sisällöltään tarjouspyyntöä vastaamattoman tarjouksen sulkeminen tarjouskilpailusta ei ole ainoastaan hankintayksikön oikeus, vaan hankintayksikkö on velvollinen sulkemaan tarjouspyyntöä vastaamattoman tarjouksen tarjouskilpailusta silloin, kun tarjouksen puutteellisuus tai tarjouspyynnön vastaisuus vaarantaa tarjoajien tasapuolisen ja syrjimättömän kohtelun.\nAsiassa esitetyn selvityksen perusteella tarjouspyynnöissä on edellytetty, että tarjoaja on voinut antaa samasta toimipisteestä vain yhden tarjouksen. Hankintayksikön mukaan tämä on johtunut siitä, että palveluntuottajia on pyritty saamaan maantieteellisesti useisiin eri paikkoihin. Tarjouspyyntöjen mukaan tarjoajien on tullut lisäksi tarjouksissaan erikseen vakuuttaa päätyneensä tarjoukseensa ja sen hintatasoon ilman kilpailua rajoittavaa tarkoitusta ja ilman konsultointia, kommunikointia tai sopimusta muiden tarjoajien kanssa.\nMarkkinaoikeus toteaa, että tarjouspyyntöasiakirjoista on käynyt tarjoajille tarjousten antamista varten riittävän selvästi ilmi tarjouspyyntöjen rajoitus, jonka mukaan tarjoaja on voinut saada yhdessä toimipisteessä tuotettavakseen hankinnan kohteena olevan palvelun vain yhden tarjouksen perusteella. Se, että tietty palveluntuottaja tuottaisi palvelua samassa toimipisteessä sekä oman tarjouksensa perusteella että koko palvelun toisen tarjoajan puolesta toteuttavana alihankkijana, merkitsisi mainitun tarjouspyynnön rajoituksen mitätöitymistä, mikä valittajien on täytynyt tarjouksensa antaessaan ymmärtää. Hankintayksikön tältä osin sille esitetyn kysymyksen johdosta tarjoajille lisätietona antama aiemmin selostettu vastaus ei anna aihetta arvioida asiaa toisin, kun otetaan huomioon, että valittajien tarjousten perusteella samoissa tiloissa ja osoitteessa samaa palvelua tuottaisi tosiasiallisesti yksi palveluntuottaja eikä kaksi eri palveluntuottajaa.\nEdellä todetun mukaisesti tarjouspyyntöasiakirjoissa on myös selvästi ilmoitettu tarjoajille tarjousten itsenäisyyden ja riippumattomuuden vaatimuksesta ja siitä, että tarjoukset suljetaan tarjouskilpailusta, jollei tarjoaja anna hankintayksikölle riittävää ja uskottavaa selvitystä siitä, että tarjoukset on esitetty täysin riippumattomasti ja itsenäisesti. Markkinaoikeus katsoo, että hankintayksikkö on valittajien tarjousten perusteella voinut perustellusti epäillä valittajien tarjouksissaan antamia vakuutuksia siitä, että ne ovat päätyneet tarjouksiinsa täysin itsenäisesti.\nValittajat ovat hankintayksikölle ennen muutoksenhaun kohteena olevien päätösten tekemistä antamissaan lisäselvityksissä vedonneet menettelynsä tueksi samoihin seikkoihin kuin markkinaoikeudessa. Markkinaoikeus katsoo, että hankintayksikkö on valittajien tarjousten ja valittajien hankintayksikölle toimittamien lisäselvitysten perusteella voinut muutoksenhaun kohteina olevissa päätöksissään todeta, että valittajat ovat tehneet tarjoustensa osalta yhteistyötä tarkoituksenaan kiertää tarjouspyynnöissä asetettua toimipistekohtaista enimmäiskurssimäärää koskevaa rajoitusta, ja sulkea valittajien tarjoukset kysymyksessä olevista Kelan Eteläistä ja Kelan Keskistä vakuutuspiiriä koskevista tarjouskilpailuista. Hankintayksikön valittajia koskevista päätöksistä on käynyt myös riittävällä tavalla ilmi ne seikat, joihin valittajien tarjousten sulkeminen tarjouskilpailuista on perustunut.\nEdellä lausutun perusteella markkinaoikeus katsoo, ettei hankintayksikkö ole menetellyt hankintasäännösten vastaisesti, kun se on sulkenut valittajien tarjoukset tarjouskilpailuista ilmoittamillaan perusteilla.\nEdellä mainituilla perusteilla hankintayksikkö ei ole menetellyt hankinnassaan valittajien esittämin tavoin julkisia hankintoja koskevien oikeusohjeiden vastaisesti. Valitukset on näin ollen hylättävä.\nHankintalain 149 §:n 2 momentin (1397/2016) mukaan hankinta-asiassa oikeudenkäyntikulujen korvaamiseen sovelletaan muun ohella, mitä hallintolainkäyttölain (586/1996) 74 §:n 1 momentissa säädetään.\nHallintolainkäyttölain (586/1996) 74 §:n 1 momentin mukaan asianosainen on velvollinen korvaamaan toisen asianosaisen oikeudenkäyntikulut kokonaan tai osaksi, jos erityisesti asiassa annettu ratkaisu huomioon ottaen on kohtuutonta, että tämä joutuu pitämään oikeudenkäyntikulunsa vahinkonaan.\nAsioissa annettu ratkaisu huomioon ottaen valittajat saavat pitää oikeudenkäyntikulunsa vahinkonaan. Sen sijaan olisi kohtuutonta, jos hankintayksikkö joutuisi pitämään oikeudenkäyntikulunsa vahinkonaan. Valittajat on näin ollen velvoitettava korvaamaan hankintayksikön määrältään kohtuulliset oikeudenkäyntikulut.\nHankintayksikön markkinaoikeudelle ilmoittama ja arvonlisäverolain 34 ja 102 §:ssä säädetty huomioon ottaen hankintayksiköllä ei ole oikeutta vähentää hankinnan kohdetta koskevaan liiketoimintaan liittyvästä oikeudenkäynnistä aiheutuneisiin kuluihin sisältyvää arvonlisäveroa omassa verotuksessaan. Korvattavaksi vaadituista oikeudenkäyntikuluista ei siten ole vähennettävä niihin sisältyvää arvonlisäveroa.\nSen sijaan asianosaiskulut on tarkoitettu korvattavaksi vain poikkeuksellisissa tilanteissa. Kun asioissa ei ole voitu todeta, että hankintayksikölle olisi aiheutunut oikeudenkäynnistä tavanomaisesta poikkeavia erityisiä kuluja, hankintayksikön vaatimus asianosaiskulujen korvaamisesta on hylättävä.\nMarkkinaoikeus hylkää valitukset markkinaoikeuden asioissa diaarinumerot 2019/274 ja 2019/275.\nMarkkinaoikeus velvoittaa asiassa diaarinumero 2019/274 Härmän Kuntoutus Oy:n korvaamaan Kansaneläkelaitoksen oikeudenkäyntikulut 3.744,80 eurolla viivästyskorkoineen. Viivästyskorkoa on maksettava korkolain 4 §:n 1 momentissa tarkoitetun korkokannan mukaisesti siitä lukien, kun kuukausi on kulunut tämän päätöksen antamisesta.\nMarkkinaoikeus velvoittaa asiassa diaarinumero 2019/275 Kuopion ja Lohjan Kylpylät Oy:n korvaamaan Kansaneläkelaitoksen oikeudenkäyntikulut 3.744,80 eurolla viivästyskorkoineen. Viivästyskorkoa on maksettava korkolain 4 §:n 1 momentissa tarkoitetun korkokannan mukaisesti siitä lukien, kun kuukausi on kulunut tämän päätöksen antamisesta.\nMarkkinaoikeus hylkää Kansaneläkelaitoksen vaatimukset asianosaiskulujensa korvaamisesta markkinaoikeuden asioissa diaarinumerot 2019/274 ja 2019/275.\nJulkisista hankinnoista ja käyttöoikeussopimuksista annetun lain 165 §:n mukaan tähän päätökseen saa hakea muutosta valittamalla korkeimpaan hallinto-oikeuteen vain, jos korkein hallinto-oikeus myöntää valitusluvan.\nJulkisista hankinnoista ja käyttöoikeussopimuksista annetun lain 168 §:n 1 momentin nojalla markkinaoikeuden päätöstä on valituksesta huolimatta noudatettava, jollei korkein hallinto-oikeus toisin määrää.\nValitusosoitus on liitteenä.\nAsian ovat yksimielisesti ratkaisseet markkinaoikeustuomarit Petri Rinkinen, Pasi Yli-Ikkelä ja Mirva Näsi.\nSaavutettavuus\t- Tietoa sivustosta ja evästeistä\t- Palaute


Strategia tuo turvallisuuden lainsäädäntötyön agendalle - Väitöstiedotteet | UEF\nStrategia tuo turvallisuuden lainsäädäntötyön agendalle\nVäittelijä: HTL Harriet Lonka\nAika ja paikka: 11.11.2016 klo 12, Agora AT100, Joensuun kampus\nKaikkien hallinnonalojen turvallisuuskysymyksiä kokoava valtioneuvoston turvallisuusstrategia laadittiin ensimmäisen kerran vuonna 2003. Hallintotieteiden lisensiaatti Harriet Lonka selvittää väitöstutkimuksessaan, miten valtioneuvoston turvallisuusstrategiaa on viety käytäntöön lainsäädännön kautta ja toisaalta, miten strategiatyö on vaikuttanut lainsäädännön sisältöjen muotoiluun.\nLongan mukaan turvallisuusstrategiatyö on edistänyt hallinnonalojen keskinäistä tiedonvaihtoa ja yhteistä ymmärrystä valmisteilla olevien lakihankkeiden turvallisuusulottuvuudesta. Valtioneuvoston periaatepäätöksenä strategian ohjausvaikutus lainvalmisteluun on kuitenkin jäänyt ohueksi. Strategiaprosessia tulisi Longan mielestä jatkossa kehittää suunnitelmallisesti sääntelystrategian suuntaan. Tällöin lainsäädännön kehityksen systemaattinen seuranta olisi olennainen osa strategian toteutumisen seurantaa.\nLonka nostaa väitöstutkimuksessaan tarkastelun kohteeksi valtioneuvoston roolin turvallisuuden tavoitetilan määrittelyssä ja turvallisuusasioita koskevan lainsäädännön valmistelussa. Poikkihallinnollista turvallisuusstrategiatyötä ohjaavat käytännössä turvallisuuskomitea ja erityisesti kansliapäälliköt sen jäseninä. Poliittinen ohjaus työlle toteutuu lähinnä ulko- ja turvallisuuspoliittisen ministerivaliokunnan (utva) kautta.\n– Halusin valita tutkimukseni näkökulmaksi valtioneuvoston roolin ylimpänä hallinnon ohjaajana, en poliittisen eliitin temmellyskenttänä, kuten usein tapana on. Valtiollisen riskienhallinnan kannalta näen vakavimpana uhkana tiedon pirstoutumisen ja tiedonkulun puutteet eri hallintojen ja niiden yksittäisten toimijoiden välillä, Lonka toteaa.\nToinen uhka turvallisuusasioiden hallinnan johtamisessa on Longan näkemyksen mukaan valtionjohdolta odotettu erehtymättömyys.\n– Hyvä ja vastuullinen varautuminen ei koskaan poista mahdollisuutta yllättäviin kriiseihin ja epäonnistumisiin. Tämän vuoksi valtion turvallisuusstrategiatyö prosessina ansaitsee mielestäni sille tässä työssä annetun huomion. Yhteisen ymmärryksen kasvattaminen turvallisuuskysymyksistä ja keskinäisen tiedonkulun esteiden poistaminen on parasta, mitä valtioneuvosto voi kansalaistensa turvaamiseksi tehdä, Lonka painottaa.\nSamalla Lonka tuo esiin strategiaprosessin kokonaisuutena, joka pyrkii vaikuttamaan ja aikaansaamaan muutosta. Tämän vuoksi työssä on ulotettu prosessin tarkastelu strategian toteuttamiseen ja tämän osana lainsäädäntötyöhön. Useinhan lainvalmistelu nähdään irrallisina projekteina, joita tehdään kireällä aikataululla kulloisenkin hallitusohjelman toteuttamiseksi. Strategiatyö voisi Harriet Longan mukaan tuoda tähän työhön pidemmän jänteen kehittämisen ulottuvuuden.\nHallintotieteiden lisensiaatti Harriet Longan lainsäädäntötutkimuksen alaan kuuluva väitöskirja ”Valtioneuvoston turvallisuusstrategiatyö lainsäädännön muokkaajana” tarkastetaan Itä-Suomen yliopiston yhteiskuntatieteiden ja kauppatieteiden tiedekunnassa. Vastaväittäjänä toimii professori Esa Hyyryläinen Vaasan yliopistosta ja kustoksena professori Anssi Keinänen Itä-Suomen yliopistosta.


Kärpille kolme merkittävää jatkosopimusta - Uutiset - Radio Pooki\n20.11.2019 15:08 - Ari Kettukangas\nKärpät on kiinnittänyt jatkosopimuksilla kaksi nykyistä puolustajaansa Shaun Heshkan ja Joona Huttulan myös ensi kaudeksi. Lisäksi Kärpät on tehnyt jatkosopimuksen hyökkääjä Tommi Järvitalon kanssa.\nKärpät on kiinnittänyt jatkosopimuksilla kaksi nykyistä puolustajaansa Shaun Heshkan ja Joona Huttulan myös ensi kaudeksi. Lisäksi Kärpät on tehnyt jatkosopimuksen hyökkääjä Tommi Järvitalon kanssa. Puolustajista kokeneempi, Shaun Heshka, pelaa nyt neljättä kauttaan Kärpissä, ja on voittanut joukkueen mukana sekä SM-kultaa että SM-hopeaa. Heshka valittiin kuluvan kauden alussa joukkueensa kapteenistoon yhdessä Lasse Kukkosen ja Jussi Jokisen kanssa. 34-vuotias puolustaja on pelannut syksyn kaikki 20 Liiga-ottelua tehoin 3+12=15. Heshkan jatkosopimus on vuoden mittainen. Nuorempi puolustaja, Joona Huttula, on Kärppien oma kasvatti, jonka jatkosopimus on muotoa 1+1. 22-vuotias Huttula oli keväällä 2018 edustusjoukkueen mukana voittamassa Suomen mestaruutta. Viime keväänä miehen kaulaan ripustettiin kultamitali A-nuorten voitettua Suomen mestaruus. 19-vuotiaan hyökkääjä Tommi Järvitalon sopimus on niin ikään muotoa 1+1. Myös Järvitalo on viime kevään nuorten Suomen mestari. Kuluvalla kaudella hyökkääjä on toiminut A-nuorten kapteenina.\nLue myös: Oulun kouluissa ja päiväkodeissa siirrytään luomumaitoon


Rovaniemi - Wetteri Oy - BMWforum.fi\nRovaniemi - Wetteri Oy\nViesti Kirjoittaja Matteus » 08 Helmi 2015, 19:20\nAuton vaihdon yhteydessä huomasin tammikkuussa Rovaniemen BMW jälleenmyyjällä olevan myynnissä ajamattoman F31 ns "ikkuna-auton" (316 d business automaatti vm 2014) hintaan 33.050 eur. Vuoden vanhalle, mutta ajamattomalle autolle erittäin edullinnen hinta 1/2015. Soitin myyjälle, puhuimme autosta ja minun vaihtoautosta. Kyseinen auto on kuulemma heillä liikkeen sisällä olevana esittelyautona ja se olisi tarkoitus myyjä remontin vuoksi pois. Puhelun perusteella arvio vaihtoauton hinnasta vaikutti sopivalta ja myyjä lupasi palata asiaan seuraavana päivänä.\nHämmästykseni oli suuri, kun myyjä kertoi s-postissa seuraavana päivänä auton hinnan olevan ilman autoveroa. En saanut heiltä kirjallista tarjousta, joten edellisen päivän väliraha-arvio ei tietenkään sitonut myyjää. Huono fiilis tästä kuitenkin jäi.\nYmmärrän, että virheitä voi tapahtua, mutta luulisi myyntimiehen hahmottavan autojensa hinnat, koska kuitenkin hän on niiden kanssa tekemisissä joka päivä. Puhelinkeskustelun aikana myyjä ei siis missään vaiheessa sanonut auton hinnan olevan ilman autoveroa. Kaikkein oudointa asiassa on se, että kyseinen auto on ollut autotalli.com:issa viikkoja myynnissä ja edelleen virheellisellä hinnalla. Vähintäänkin asiallista olisi ollut korjata virhe välittömästi.\nOnko joku muu koettanut tehdä tästä kauppaa?\nhttp://www.autotalli.com/uusi-auto-heti ... s=2&page=0" onclick="window.open(this.href);return false;


Kreetalla nautitaan villivihanneksista | TUI.fi\nKreetalla nautitaan villivihanneksista\nVillivihannekset saattavat näyttää rikkaruohoilta asiaan vihkiytymättömälle. Kreetalaiset kuitenkin tietävät, että ne ovat mitä parhainta herkkua. Saarella kasvaa luonnossa 2 500 kasvilajia, joista ainakin parisataa kelpaa syötäväksi.\nKun kuuma kesä kääntyy Kreetalla lempeäksi syksyksi, saaren sisämaassa puskee esiin villivihanneksia, eli hortaa. Niitä kasvaa niityillä, aidanreunoilla, ojien pielissä, oliivitarhoissa – ylipäätään viljelemättömillä ja kyntämättömillä mailla säiden armoilla.\nVillivihannekset kuuluvat olennaisesti kreetalaiseen keittiöön ja niiden lajit vaihtelevat saarella maaperän ja pinnankorkeuden mukaan. Samalla kasvilla voi saaren eri alueilla olla jopa eri nimi.\nSaaren vakituinen vierailija Merja Tuominen-Gialitaki kertoo, että iäkkäät naiset tuntevat omalla asuinalueellaan kasvavat villivihannekset tarkasti. Parin kilometrin päässä asuva naapuri ei välttämättä tunne samoja lajeja ja kasviyhdistelmiä, mutta tietää taas toisenlaiset kasvit.\nMerja Tuominen-Gialitaki on kreetalaisen ruokakulttuurin lähettiläs. Hän tutustui saareen ja sen ruokakulttuuriin vuonna 1981, jolloin hän meni sinne oppaaksi. Hän rakastui paikalliseen mieheen, meni naimisiin ja sai kaksi lasta.\nNykyään hän viettää osan ajastaan Suomessa sekä osan Kreetalla ja on kirjoittanut kreetalaisen keittiön ruoka- ja opaskirjoja.\nKreetalla ollessaan hän järjestää matkailijoille päivän ruokakursseja ja on myös käytettävissä paikallisoppaana, sillä tuntee saaren läpikotaisin.\nMatkailija voi tutustua villivihanneksiin paitsi Tuominen-Gialitakin opastuksella, myös nauttien niitä paikallisissa tavernoissa.\nVillivihanneksista valmistettu ruoka on saarella nykyään gourmeeta, mutta 1950-luvulla näiden vihannesten esiäitien avulla selvittiin huonoista ajoista. Tuominen-Gialitaki kertoo, kuinka paikalliset mummot muistelevat tuon ajan ruokavaliotaan:\n– Maanantaina syötiin hortaa ja oliiviöljyä, tiistaina oliiviöljyä ja hortaa, keskiviikkona lisänä oli perunaa. Tätä rataa viikko jatkui.\nTuominen-Gialitakin mukaan tällainen ruokavalio ei suinkaan ole köyhä, sillä villeissä jalostamattomissa vihanneksissa on tallella enemmän kivennäis- ja hivenaineita kuin pitkälle jalostetuissa.\nKreetalaisen ruokaympyrän mukaan saarella syötiin ennen viitenä päivänä viikossa vihanneksia ja lihaa vain viikonloppuisin.\nKaikille suomalaisille vihanneksille, kuten virnalle, sipulille, valkosipulille, parsalle, kaaleille, pinaatille ja porkkanalle, on saman makuinen kreetalainen villinä kasvava vastine.\nMyös erilaiset yrtit kasvavat Kreetalla luonnossa. Hortoilija voi löytää sieltä vaikka laakeripuun, rosmariinipensaan, oreganoa, timjamia ja kynteliä.\nOliiviöljyn ja valkosipulin kera\nVillivihannekset poimitaan aina ennen kuin ne kukkivat ja niiden varsi muuttuu puumaiseksi. Useimmista hyödynnetään lehdet ja joistakin juuret. Niitä käytetään vihannesten tapaan joko keitettynä, öljyssä freesattuna tai raakana salaateissa.\n– Esimerkiksi villiporkkanasta käytetään vain toisen vuoden verso ennen sen kukkimista. Tällöin sen varsi on paksu ja taipuisa, mutta ei vielä puumainen.\nVillivihannesmuhennos maistuu esimerkiksi piirakan täytteenä tai sellaisenaan hyvän kastikkeen kera. Tyypillinen kreetalainen tapa onkin kiehauttaa horta vedessä ja tehdä sille kastike. Se valmistuu esimerkiksi hyvästä oliiviöljystä ja viinietikasta tai sitruunasta sekä tietenkin valkosipulista.\nTuominen-Gialitakin suosikkiherkku on espanjankultaohdake. Kasvia ei ole helppo löytää luonnosta, ja siksi sitä myydään välillä toreilla kalliiseen hintaan.\nOhdakkeen paksun juuren kuoriosa vuollaan ja keitetään, jolloin sen isot levymäiset kuoret käpertyvät. Keitetyt kuoret nautitaan muna-sitruunakastikkeen kera.\n– Jos saan tätä herkkua edes kerran seitsemässä vuodessa, lupaan tulla Kreetalle taas seuraavan seitsemän vuoden ajan. Kultaohdake on minun kreetalainen makumuistoni.\nKreetalla villivihanneksista on kehitetty myös puutarhavihanneksia. Esimerkiksi monille suomalaisille viheliäinen voikukka on Kreetalla arvossaan, ja siitä on olemassa viljeltävät lajinsa.\nTuominen-Gialitakin mukaan villivihannesten arvostus Kreetalla on muuttumassa. Aikaisemmin hortaa arvostettiin enemmän kuin puutarhavihanneksia, mutta nyt on toisinpäin.\nTuominen-Gialitaki on innokas hortoilija, eikä malta odottaa, että pääsee Kreetan luontoon. Hän on huolissaan siitä, että saaren nuori sukupolvi ei välttämättä enää tunnista näitä luonnossa kasvavia herkkuja tai osaa kerätä niitä. Toreilta löytää muutaman villivihannesten myyjän.\n– Järkytyin viime syksynä saapuessani Kreetalle, sillä näin ainoastaan kaksi ihmistä keräämässä villivihanneksia. Kymmenen vuotta sitten keräilijöitä oli joka puolella.\nMummot, jotka villivihanneksia ovat perinteisesti keränneet, alkavat olla jo iäkkäitä. Vanhat papat vielä pääsevät oliivitarhoihinsa, mutta heillä onkin kolmipyöräiset puutarhatraktorit.\nPerinnetietoa villivihanneksista on onneksi kerätty talteen. Tuominen-Gialitaki tietää muutaman kreetalaisen kirjoittajan, jotka ovat keränneet talteen tietoa villivihanneksista ja yrteistä sekä vanhaa reseptiperinnettä.\nTEKSTI: JAANA KALLIOKOSKI, Otavamedia\ncamera Karun näköisellä kreetalaisella rantakalliolla ei äkkiä uskoisi, että Kreetalla kasvaa 2500 kasvilajia, joista parisataa on syötäväksi kelpaavia.


Työntekijän kilpaileva toiminta irtisanomisperusteena | Oikotie Työpaikat\nTyöntekijä voidaan irtisanoa hänestä itsestään johtuvasta syystä vain asiallisin ja painavin perustein. Korkeimman oikeuden tuomiossa KKO 2012:91 arvioitiin työnantajan oikeutta päättää työntekijän työsopimus tämän harjoittaman kilpailevan toiminnan perusteella.\nTapauksessa autoliikkeessä esimiesasemassa toiminut työntekijä oli työnantajaltaan salassa ostanut ja myynyt omaan lukuunsa kuusi autoa alle vuoden aikana. Työntekijä oli muun muassa hankkinut käytettyjä autoja sekä ulkomailta että suoraan autoliikkeen asiakkailta ja myynyt ne eteenpäin. Työnantajan ohjeistuksen mukaan työntekijät saivat kerran vuodessa ostaa yhden auton henkilökunta-alennuksella ja tuoda yhden auton ulkomailta omaa käyttöä varten. Ohjeistuksella oli pyritty rajoittamaan työntekijöiden omissa nimissään tekemää autokauppaa. Työntekijän työsuhde purettiin kilpailevan toiminnan harjoittamisen perusteella.\nTyösopimuslain mukaisen työntekijän yleisen lojaliteettivelvoitteen nojalla työntekijän on toiminnassaan vältettävä kaikkea, mikä on ristiriidassa hänen asemassaan olevalta työntekijältä kohtuuden mukaan vaadittavan menettelyn kanssa. Työsopimuslaki velvoittaa työntekijää myös pidättäytymään toiminnasta, jota sen luonne ja työntekijän asema huomioon ottaen voidaan pitää työnantajaa vahingoittavana kilpailevana toimintana. Laista johtuvien velvoitteiden vakavaa rikkomista tai laiminlyöntiä voidaan pitää työsopimuslain edellyttämänä asiallisena ja painavana irtisanomisperusteena.\nTapauksessa korkein oikeus katsoi, että halvoilla vaihtoautoilla harjoitettua toimintaa voitiin pitää vähäisenä kilpailevana toimintana, jonka perusteella työnantajalla oli ollut oikeus irtisanoa työsopimus, mutta ei oikeutta purkaa sitä. Vaikka autokaupoista ei ollut aiheutunut suoraa taloudellista vahinkoa autoliikkeelle, oli esimiesasemassa olleen työntekijän toiminta herättänyt eripuraa liikkeen muiden työntekijöiden keskuudessa. Arvioidessaan kilpailevan toiminnan kiellettävyyttä ja painavuutta työsuhteen päättämisperusteena, korkein oikeus otti lisäksi huomioon sen, että työntekijä oli toiminut vastoin työnantajan selviä ohjeita.\nTuomio osoittaa, ettei työntekijän harjoittama kilpaileva toiminta työsuhteen asiallisena ja painavana irtisanomisperusteena edellytä, että toiminta olisi laajamittaista tai että työnantajalle koituisi sen johdosta suoraa taloudellista vahinkoa. Jotta kilpailevaa toimintaa pidettäisiin laissa edellytetyllä tavalla työnantajaa vahingoittavana, riittävää voi olla tästä toiminnasta aiheutuva negatiivinen vaikutus työnantajan asiakassuhteille sekä työntekijöiden keskinäiselle yhdenvertaisuudelle ja työpaikan sisäiselle ilmapiirille.


Istumajärjestyksestä...vieraan mietteitä - Page 4 - Hääjuhla - Naimisiin.info\nMeille tulee pöytä järjestys; morsiammen äidin puolen suku, morsiamen isän puolen suku, morsiamen kaverit, sulhasen kaverit.... ja näin edespäin. En halua "väkisin" ketään koittaa tutustuttaa toisiinsa, vaan eiköhän kaikki juttele loppu illasta niiden kanssa kenen haluaa. Uskoisin tämän toimivan!\nIte en oo hirveesti käyny häissä ja mulla on vain positiivisia kokemuksia tarkasta istumajärjestyksestä. Mun mielestä siinä ideana onkin tehdä juuri sille tietylle kutsuvieraiden joukolle sopiva istumajärjestys: jotkut haluaa/voi istua tuntemattomien kanssa, jotkut ei missään nimessä halua tuntemattomien pöytään ja täytyy ottaa huomioon riidoissa olevat ihmiset. Tämä vaatii tietenki työtä häiden järjestäjiltä (ja avustajilta), mutta auttaa myös ilmapiiriä positiiviseen suuntaan. Istumajärjestystapa pitäis myös valita vierasjoukon perusteella, ei hääparin viitsimisen perusteella. Jos kaikki vieraat on sosiaalisia, ei hääparin tarvi välttämättä tehä järjestystä ollenkaan (ellei halua itselleen varata paikkaa ).\nIte haluan määrätä jokaisen paikan, koska vieraiden joukossa on muutamia, jotka on ujoja eikä ne tunne juurikaan muita meidän vieraita. Sukulaiset meillä on helppo laittaa, kun ne tulee hyvin toimeen keskenään (paitsi kaksi perhettä) ja lapsiperheet voidaan laittaa ulko-oven lähelle, jotta lapset saa rauhassa meuhkata eikä vanhempien tarvi nolostua niiden takia. (Vaikka mä en siitä niin välitäkää, mutta vanhemmat monesti silti hyssyttelee riehuvia lapsia ja nolostelee. Ja onhan se kivempi niille vieraille, jotka haluaa seurata ohjelmaa tarkemmin.) Ja meillä on myös "vapaa-aikaa", jona ihmiset voi jutella sisällä tai ulkona ihmisten kans, jotka ei istu niin lähellä pöydässä.\nPariskuntia meillä ei ehdottomasti eroteta. Mun mielestä tässä ei oo mitään järkee, vaikka ne tietenki saa jutella muutenki paljo. Usein pariskunnilla on yhteisiä pariskuntatuttuja ja juttuluistaa hyvin. Tästäki voi olla montaa mieltä ja mulla vaikuttaa se, että mulle itelle ois kauhistus joutua juhlissa eroon tärkeästä tuesta juhlafobioijalle Ja vaikkei mitään juhlafobiaa oiskaan, nii tiedän että monet mun kaverit haluaa ehdottomasti istua rakkaansa vieressä.\nPonttina siis, että järjestäjien täytyy tuntea vieraat hyvin ja jos ei tunne nii apua saa toivottavasti vanhemmilta tai avustajilta.\nMeillä siis alustava istumajärjestys tehtynä, häihin vielä kuukausi, joten tarkempi saa vielä odottaa pari viikkoa. Saa nähdä millanen prokkis siitä tulee!\nOmat kokemukseni vieraana istumajärjestyksistä ovat aina ollut kohtalaisia tai heikohkoja...\nSiis kuulun siihen kastiin morsiamia, että meille ei tule lainkaan istumajärjestystä ja tiedän sen sopivan meidän häihin tuntien molempien suvut ja ystävät hyvin; vaikkakin toiset täällä ovat sitä mieltä, että on "laiskuutta" tai ajattelematonta olla tekemättä istumajärjestystä. Kukin varmasti kuitenkin tietää, että mikä on omiin juhliin toimivin ratkaisu.\nMusta istumapaikattomuus on enemmänkin romantisointia "jokainen saa istua aivan missä itse tahtoo". Ja se on ihan jees, kunhan ottaa kaikki tekijät huomioon ja tekee hommasta toimivan.\nMä oon ennemminkin laiska kun teen plaseerauksen.\nMä en ois niinkään varma, että kaikki tietää parhaan ratkaisun juhliinsa. Moni kuitenkin järjestää tän kaliiberin bileitä ensi kertaa ja jotkut ilman minkäänsortin ennakkotietoa hääjuhlista. Uskon, että osa vetää tietyt jutut ihan intuitiopohjalta sen kummemmin miettimättä.\nJa jos tuo väittämä oikeasti pitäisi paikkansa niin kaikki häät olisi toimivia paikoituksen/paikattomuuden osalta(ja niinhän ei ole, kuten täällä on huomattu). Mutta jokainen ehkä tietää, miten tahtoo juhlansa toimivan tai minkä luulee olevan paras vaihtoehto.\nAinahan on joku joka valittaa jostain, joten kaikkia ei voi miellyttää. Tekee kummin vain niin aina voi mennä metsään.\nTuntuuko vieraista tai onko ylipäätään hölmöä, jos pöydät ovat eri kokoisia?\nMeille on tulossa siis pöytäkohtainen plaseeraus ja näyttää siltä, että kaikkiin pöytiin ei saada samaa määrää ihmisiä. Onko siis hölmöä, jos puolet pöydistä on kuuden hengen pöytiä ja puolet kahdeksan?\nJa näissäkin saattaa olla niin, että osassa istuu viisi ja osassa seitsemän...\n^ Pöytien eri koolla ei ole mitään väliä. Olen monesti ollu häissä missä pöytäkunnat on eri kokoisia.\nMinä olin pitkään sitä mieltä, että ei istumajärjestystä, antaa vieraiden itse valita mieluisa paikka. Mutta sitten olin kaverini häissä, joissa en juurikaan tuntenut ketään (muutamat olivat olleet joissakin samoissa bileissä vuosia sitten).\nKaveri kertoi vasta viime tingassa päättäneensä tehdä istumajärjestyksen, ja onneksi tekikin. Ei tarvinnut miettiä, että kehtaanko nyt tunkea tuohon pöytään tmv. Ja kun samaan pöytään sattuneet olivat samanhenkisiä eivätkä hekään tunteneet ketään, juttu luisti melko hyvin.\nPäätin sitten, että meille tulee tod. näk. tuollainen pöytäkohtainen istumajärjestys. Varsinkin, kun häissämme melkein kaikki ovat eri yhteyksistä tuttuja, joten ei ole sellaista itsestäänselvää porukkaa. Ilman istumajärjestystä paikkojen valinnasta voisi tulla kaaos, vaikka vieraita tuleekin vain viitisen kymmentä.\nKumpi teidän mielestä olisi parempi ratkaisu; puolisot rinnakkain istumaan, vai vastakkain? Kummassakin on puolensa, mutta en nyt oikein osaa päättää... Osaisko joku jelppiä?\nItse olen tottunut juhlissa istumaan puolison kanssa vastakkain ja pidän siitä tyylistä huomattavasti enemmän. Mun mielestä on yleisempi ja luontevampi käytäntö. Itselle ei tulis mieleenkään harkita muuta vaihtoehtoa. Paitsi jos on pyöreät pöydät, niin sitten vierekkäin parempi.\nEhdottomasti pariskunnat vastakkain. Ja jos vain mahdollista niin vierekkäin aina nainen ja mies (siis ei pariskunta), jotta kohteliaat herrasmiehet voivat auttaa naapurirouvaa tuolin kanssa\nEdited August 7, 2008 by leppis83\n^Tuohan on etiketissäkin, että pariskunnat vastakkain ja miehet ja naiset vuorottelee vieretysten. Mutta itse kyllä tykkään istua miehen kanssa vierekkäin. Tai no riippuu paljon myös niistä muista ihmisistä siinä lähellä.\nErityisesti ahtaammissa häätiloissa (vaikka teoriassahan niitä ei ole) monille voi olla luontevampaa istua seuralaisensa vieressä kuin kylki kyljessä kahden muun henkilön kanssa.\nMeillä on ongelma että ylimääräisiä paikkoja on vain 1 ja pöydät on siis saatava täyteen. Muuten olen saanut istumajärjestyksen valmiiksi, mutta eräs nuori pariskunta mietityttää..\nTämän pariskunnan naisen vanhemmat ja pikkusisko tulevat myös häihin, mutta joudun erottamaan heidät niin että pariskunta istuu viereisessä pöydässä naisen vanhempiin nähden (eli jutteluetäisyys on). Pariskunnan kanssa samassa pöydässä istuu puhelias aikuinen pariskunta lapsen kanssa sekä yksi aikuinen nainen. Päädyin tähän ratkaisuun nimenomaan puheliaan pariskunnan takia, he varmaan vääntäisivät juttua nuortenkin kanssa. Tämä nuori pariskunta asuu jo omassa asunnossaan.\nMitä mieltä itse olisitte tämän nuoren pariskunnan asemassa tällaisesta järjestelystä? *toivoo positiivisia kommentteja ettei menisi koko järjestys uusiksi*\nmonestihan on tehty niin, että joko pariskunnat (kaikki) istuvat vierekkäin tai sitten vastakkain. tässä juuri tein häihimme istumajärjestystä ja monet pariskunnat varmaan haluaisivat istua vastakkain. en kuitenkaan tehnyt niin, ihan käytännön syistä: A) monilla on lapsia. en laita lapsia kenenkään sinkkujen viereen, koska lasten elämöinti voi käydä korvan vieressä pahasti hermoon. vanhempien on helpompi pitää lapset kurissa, jos jompikumpi vanhemmista voi vaihtaa paikkaa lasten väliin --> vähentää lasten keskinäistä kinailua. C) mm. äitini liikkuu kävelykepin kanssa ja saattaa tarvita nopeasti isäpuoleni apua, joten parempi että istuvat vierekkäin. (se oli myös heidän oma toiveensakin)\neli en jaksanut ruveta etikettiä miettimään niin kovin tarkkaan, vaan ennen kaikkea halusin käytännöllisen istumajärjestyksen, sillä sukulaiset muutkaan ei niin kovin hyvin aina tule toistensa kanssa toimeen. eli sijoittelin sitten sellaiset kauemmaksi toisistaan\nTämä on meilläkin tarkoitus. Samoin jonkin verran sekoitetaan sukulaisiamme niin että kummankin puolelta saman henkisiä ihmisiä istuisi samoissa pöydissä, tarkoitus saada mahdollisemman hyvä ja rento ilmapiiri.\nMitä mieltä olette, olisiko älytöntä laittaa osa pariskunnista vierekkäin ja osa vastakkain? GladSaraMaria tuossa sanoi, että se on yleensä joko tai, mutta meidän tekisi mieli vähän poiketa tästä. Suuri osa varmaankin vastakkain, mutta esim. omat vanhempamme vierekkäin.\nVastaisiko joku, kiitos\nVeikkaanpa, että nuori pariskunta voi pitää tämäntyylisestä järjestelystä. Ehkä heille tulee tunne, että muutkin ymmärtävät heidän olevan "vakavastiotettava" pari.\nJa jos naisen vanhemmat istuvat kuitenkin lähellä viereisessä pöydässä niin tämähän on oikein hyvä ratkaisu.\nKiitos Tuma! Totta, voihan se olla noinkin että on nimenomaan hyvä erottaa heidät eri pöytään! Jess nyt olen iloinen\nme kyllä sekoitettiin. mm. bestman ja hänen tyttöystävänsä on vierekkäin kun taas mun toinen kaaso ja hänen miehensä ovat vastakkain. tiedän että vieraat kyllä osaa vaihtaa myöskin keskenään paikkoja ja liikkuvat juhlatilassa, ei ole mitään ohjelmaa häissä, että tarvitsisi paikallaan kököttää rennot juhlat on toiveissa\nKäytiin tänä kesänä kahdet häät, joissa molemmissa oli ainakin omalta kohdalta ihan onnistunut istumajärjestely.\nToisissa häissä oli sukulaisten pöytiä ja kavereiden pöytiä. Ihan ok, koska me ei tunnettu oikeastaan muuta kuin hääpari ja minä morsiammen perheen Me oltiin siis kaveri pöydässä, jossa juttua kyllä riitti vaikka etukäteen ei toisia tunnettukaan.\nToiset häät oli sitten serkkuni häät, joissa pöydissä oli sukulaiset ja kaverit sekaisin. Aika paljon siellä oli ajateltu sitä minkälaiset ihmiset istutetaan samaan pöytään. Me istuttiin kaasojen, sisarusten, kavereiden pöydässä, serkkujen (pöytä oli siis piiiiitkä Ihan vieressä istui aika lailla samanhenkistä porukkaa, vaikka tuntemattomia olivatkin, aluksi Ja kauempana sitten tuttuja ja lisää tuntemattomia\nMolemmista häistä huomasi kyllä sen, että oli ajateltu minkälaisia ihmisiä vieraaksi tulee ja ketkä voisi tulla juttuun keskenään\nmeillä ei sekoiteta sukuja keskenään, koska ovat liian erilaisia, heillä on taatusti kivempaa omiensa joukossa (sulhasen suvun mielestä tärkeintä häissä on viinan juonti ja sen myötä öykkääminen, huoh). kaverit on yhdessä pitkässä pöydässä.\nmieli tekisi tehdä pientä "kostoa" serkulleni joka oli kaasona veljensä häissä joitain vuosia sitten, niissä häissä kaasit tekivät istumajärjestyksen. meidät oli mieheni kanssa laitettu istumaan pöytään jossa kaikki muut tunsivat toisensa. lisäksi siskoni oli laitettu pöytään jossa oli tädit ja enot, kaikki 50 kieppeillä. KAIKKI muut meidän serkuksista istuivat puolisoineet samassa pöydäsä ja heillä oli kivaa. onneksi se virallinen osuus ruokailuineen j apuheineen meni äkkiä ja porukka lähti vaeltamaan salissa. mutta todellakin tunnelmaa latisti se, kun näki missä muut serkukset istui. kaikista eniten harmitti siskoni puolesta, olisivat hänet sitten edes laittaneet meidän viereen/lähelle.\nen kuitenkaan lähde tuohon kostohommaan sillä haluat että meidän juhlissa kaikilla on kivaa.. (tietty se ajatus viehättää että tämä kyseinen serkkuni istuisi itsekseen miehen sukulaisten pöydässä kuuntelmassa niitä horinoita )\ntästä viisastuneen kehotankin kaikkia TODELLA miettimään kuka istuu missäkin...\nEdited March 24, 2011 by -neeze-


Valentino Rossilla surkeat harjoitukset Jerezissä: ”En päässyt yhtään mihinkään” | Bike\nValentino Rossilla surkeat harjoitukset Jerezissä: ”En päässyt yhtään mihinkään”\nSateella Rossi oli vasta 16:s 1.615 kärjestä, kuivalla hän paransi hieman, sijoitus oli 12:s ja ero kärkeen 1.278.\n– Oli todella vaikea päivä. Olin aamulla huolissani, sillä vettä oli radalla aika paljon. Emme löytäneet lainkaan oikeita säätöjä pyörään. Vanha pyörämme toimi märällä radalla paremmin, Rossi sanoi Crash.netillä.\n– Taas on paljon töitä edessä, nyt vauhtini ei riittänyt mihinkään.\n– Iltapäivällä rata oli jo kuivempi, muttei täysin kuiva. Siellä oli mutkia, joissa oli seisovaa vettä, se oli jopa hieman vaarallista. Oli hankala ajaa ihan täysillä. Toki minulla oli siinäkin harjoituksissa hankaluuksia, eikä vauhti taaskaan riittänyt. Nyt on väkisin säädettävä pyörä kuntoon, Rossi sanoi.


Suomalaisten matkatoiveet 2022\nEuroopan kutsu on kova – tällaisista matkoista suomalaiset haaveilevat nyt\nSuomalaiset haluavat jo lomailla kotimaan rajojen ulkopuolella.\nKatso videolta syitä, miksi kannattaa varata matka.\n13.01.2022 klo 10:07\nViime vuodet ovat olleet hurjaa luontomatkailun ja lähilomailun buumia. Nettimatkatoimisto ebookersin teettämän kyselyn mukaan suomalaiset ovat kuitenkin alkaneet haaveilla muunkinlaisista reissuista.\nPolte päästä ulkomaille on nyt kova. Tutkimuksen mukaan lähes jokainen nimittäin haaveilee matkasta kotimaan rajojen ulkopuolelle – mikäli matkustusrajoitukset sen vain sallivat.\nEbookersin matkailututkimukseen vastasi tuhat suomalaista. Vastaajajoukko kiintiöitiin väestöä edustavaksi iän, sukupuolen ja asuinalueen perusteella.\nSuomalaiset haaveilevat nyt matkoista Euroopan maihin. alamy/AOP\nTutkimuksen mukaan yksi kolmesta suomalaisesta haaveilee matkasta lähelle, Pohjoismaihin tai Baltiaan. Lähikohteiden suosion kasvu alkoi jo ennen koronaa, ja korona-aikaankin suosio on ollut kovaa.\nEsimerkiksi Norja oli viime kesän suosikkikohteita, ja rajanylitystä jouduttiin jonottamaan pitkiäkin aikoja.\nLähikohteet sopivat mainiosti myös niille, jotka haluavat matkustaa maata pitkin, koska laivayhteydet niin Ruotsiin kuin Viroonkin ovat hyvät.\nSekä luonto että erilaiset nähtävyydet ovat tärkeitä houkuttimia, kun matkakohdetta valitaan. alamy/AOP\nEurooppa innostaa eniten\n60 prosenttia vastanneista unelmoi hivenen kaukaisemmista kohteista, eli Euroopan muista maista.\nToisaalta tämä ei ihmetytä, sillä ovat esimerkiksi Espanja ja Kreikka olleet pitkään suomalaisten suosituimpia matkailumaita. Lisäksi Euroopassa on lukuisia suomalaisten rakastamia kaupunkilomakohteita.\nViidennes vastaajista mielii Yhdysvaltoihin tai Kanadaan, ja 17 prosenttia toivoo pääsevänsä Aasiaan.\n13 prosenttia vastaajista mainitsi unelmakohteekseen Australian tai Uuden-Seelannin.\nEuroopan kohteista haaveilivat varsinkin 25–34 -vuotiaat vastaajat. 18–24 -vuotiaat taas olivat innostuneimpia kaukomatkoista.\nMaisemia ja kulttuuria\nMitä täydelliseltä matkakohteelta sitten toivotaan? Vastausten perusteella tärkein kriteeri on luonto ja upeat maisemat. Sen nimittäin mainitsi 73 prosenttia vastanneista.\nKakkoseksi nousivat kohteet, jotka tarjoavat kiinnostavaa kulttuuria, nähtävyyksiä ja museoita. Niitä kaipasi joka toinen vastaajista.\n40 prosenttia haluaa täydelliseltä matkakohteeltaan myös uimarannan ja 34 prosenttia haluaa paikkaan, jossa on monipuolinen ravintolatarjonta.\nVastaajat kertoivat myös toiveistaan päästä yöpymään johonkin unohtumattomaan majapaikkaan, kuten lasi-igluun, majakkaan tai linnaan.\nMonen suomalaisen unelmakohteessa on oltava uimaranta. Alamy/AOP\n– Tulosten perusteella on selvää, että suomalaiset kaipaavat nyt kaupunkiloman sykettä yhdistettynä luontoon ja maisemiin, pohtii ebookersin markkinointipäällikkö Leif Neuvonen tiedotteessa.\nHänen mukaansa rokotuskattavuuden kasvaminen helpottaa matkustamista.\n– Kannustamme kuitenkin yhä tarkistamaan paikalliset matkustusrajoitukset ja -suositukset kohdetta valittaessa ja varausta tehtäessä.\nMaakohtaiset matkustustiedotteet kannattaa tarkistaa Ulkoministeriön sivuilta. Kotimaahan saapumista koskevia ohjeita löytyy Rajavartiolaitoksen verkkosivuilta.\nSäännöllinen matkustaminen lisää tutkitusti onnellisuutta\nKansallispuistojen kävijämäärä nelinkertaistunut – tutkimus selvitti suosion syitä


Capitals kirkasti maineensa kertaheitolla | NHL.com\nCapitals kirkasti maineensa kertaheitolla\nWashington Capitalsilla oli paljon todistettavaa, vaan eipä ole enää\nWashington Capitalsin Stanley Cup -voitto on asia, jota jääkiekkomaailmassa on odotettu jo jonkin aikaa. Joukkueesta on löytynyt jo monen kauden ajan osaamista, taitoa ja tähtiäkin.\nPalaset ovat olleet liki kohdallaan jo kauan, mutta silti ne ovat vielä tähän kesään saakka olleet aavistuksen vinossa. Ne loksahtivat viimeinkin täydellisesti paikoilleen, kun vuoden 2018 finaalisarja päättyi torstaina Capitalsin juhliin Las Vegasin T-Mobile Arenassa. Samalla monet mestaruuden tekijät saivat omille maineilleen kelpo korjauksen.\nOnko olemassa toista jääkiekkoilijaa, joka jakaa ihmisten mielipiteet kautta kiekkoilevan maailman rajummin kuin Aleksandr Ovetshkin? Hän on omien kannattajiensa ihannoima ja palvoma maalinsylkijä, jonka halutaan nähdä tuulettavan osumiaan joka ilta. Usein hän on sitä tehnytkin.\n[Lisää aiheesta: Washington Capitalsin pitkä tie mestaruuteen]\nNyt päättynyt kausi oli Ovetshkinin NHL-uran kolmastoista. Hän on tehnyt pelaamissaan 1 003 runkosarjaottelussa 607 maalia ja 1 122 tehopistettä. Maalikuninkaalle jaettava Maurice Richard Trophy on ojennettu kauden päätteeksi Ovetshkinille seitsemän kertaa. Venäläinen on voittanut myös NHL:n arvokkaimmalle pelaajalle jaettavan Hart Trophyn kolmesti, samoin kuin NHLPA:n valitseman parhaan pelaajan palkinnon eli Ted Lindsay Awardin. Pistepörssinkin hän on voittanut kertaalleen.\nEntä pudotuspeleissä? Ovetshkin on esiintynyt niissä kymmenellä kaudella, mutta kirjauttanut tämä kausi mukaan lukien kaksinumeroisen pistemäärän vain viitenä keväänä. Päättynyt kausi oli hänelle pisteiden valossa tehokkain. Edellinen ennätys syntyi kaudella 2008-09, kun Capitals pelasi seitsemän ottelun sarjat New York Rangersia ja Pittsburgh Penguinsia vastaan. Noissa 14 pelissä Ovetshkin takoi 11 maalia ja 21 pistettä.\nCapitalsin kaudet ovat kuitenkin päättyneet Ovetshkinin aikakaudella aina viimeistään toisen pudotuspelikierroksen jälkeen. Useaan otteeseen kantona Washingtonin ja Ovetshkinin kaskessa ovat olleet Pittsburgh Penguins ja Sidney Crosby. Ovetshkinia on verrattu megatähti Crosbyyn heidän koko uriensa ajan.\nOvetshkin on kulkenut yksilön, ei joukkuepelaajan, maine mukanaan.\nNyt vertailu Crosbyyn on tasaisempi. Crosbylla on toki mestaruuksia kolme ja läjäpäin meriittejä myös henkilökohtaisella tasolla, mutta nyt se tärkein pokaali ja saavutus löytyy myös Ovetshkinin ansioluettelosta.\nMikä tärkeintä Ovetshkinin kannalta, mestaruus tuli Capitalsille sillä, että Ovetshkin loi tällä kaudella ja etenkin pudotuspeleissä nahkansa täysin. Hän ei enää perustanut peliään vain siihen, että odotteli toimistossaan B-pisteen kaarella kiekkoja lauottaviksi maaliin, tai kun piti tulla omiin päin, hän ei enää vain nostanut selkäänsä suoraksi ja liukunut kohti omaa päätyä.\nOvetshkin oli luonnollisesti pudotuspelien pistepörssin kärkeä, mutta sen lisäksi hän teki joukkueen eteen paljon töitä. Hän blokkasi, karvasi ja heittäytyi. Neljännen finaalin ylivoimahyökkäyksissäkin hän haki syöttöpaikkaa.\nHänestä tuli tänä vuonna paras ja kokonaisvaltaisin painos itsestään. Hän karisti samalla itseltään aseman, jota kukaan pelaaja ei halua. Hän ei enää ole se paras pelaaja, joka ei ole koskaan voittanut Stanley Cupia.\nMyös penkin takaa löytyy mies, jolle Stanley Cupin suo mielihyvin. Siellä seisoo leveäharteinen ja karismaattinen päävalmentaja Barry Trotz.\nTrotz aloitti NHL-päävalmentajana todella pitkällä, vuodesta 1998 kevääseen 2014 saakka ulottuneella jaksolla Nashville Predatorsissa ennen kuin GM David Poile katsoi, että on aika yrittää saada menestystä uudella valmennusjohdolla.\nTrotz on toiminut Washington Capitalsin päävalmentajana nyt neljä kautta, joista puolet on päättynyt runkosarjan voittoihin. Molempina keväinä, joina Capitals voitti runkosarjan, se hävisi toisella playoff-kierroksella Pittsburghille. Trotz ei pystynyt luotsaamaan Predatorsiakaan kertaakaan toista kierrosta pidemmälle.\nKanadalaisluotsi oli saanut vähemmän mairittelevan runkosarjamenestyjän maineen. Trotzin maine kuitenkin ihmisenä ja tekijänä on ollut hyvä. Yrmeästä ja äijämäisestä ulkomuodostaan huolimatta hän on pidetty valmentaja, joka haluaa myös pelaajilleen parasta, ei vain saada sitä heistä irti.\n- Trotz on yksi parhaista äijistä kiekkobisneksessä. Hänestä ei kovin monella ole pahaa sanottavaa. Trotz on aika häijyn näköinen penkin takana, mutta hän on erittäin pelaajalähtöinen valmentaja. Hänestä on helppo tykätä, sanoi Trotzin alaisuudessa monta kautta Predatorsissa pelannut Pekka Rinne Kiekkoareena-sivustolle aiemmin tällä viikolla.\nCapitalsin maalia on vartioinut ykkösmaalivahdin statuksella kaudesta 2013-14 lähtien Braden Holtby. Vielä edeltävällä kaudella hän pelasi 36 ottelua, mutta tuolla sesongilla hän sai vastuun 48 ottelussa aloittaen niistä 45.\nSeuraavalla kaudella startteja tuli peräti 72 ja otteluita vielä yksi enemmän. Runkosarja toi yhdeksän nollapeliä ja päästettyjen maalien ottelukohtaisen keskiarvon 2,22. Kausi 2015-16 päättyi 66 startin ja hurjan 48 voiton jälkeen NHL:n parhaalle maalivahdille annettavaan Vezina Trophyyn.\nMutta pudotuspeleissä Holtby ei ollut torjunut voittoja koskaan seitsemää enempää ennen tätä kevättä.\nHoltbyn status Capitalsin ykkösmaalivahtina oli koetuksella, kun Philipp Grubauer aloitti ensimmäisellä pudotuspelikierroksella Columbus Blue Jacketsia vastaan pelatun sarjan kaksi ensimmäistä ottelua. Saksalainen kuitenkin vaihdettiin toisessa pelissä pois aivan toisen erän lopulla, eikä Holtby sen jälkeen aloittavan maalivahdin paikastaan luopunut.\nHoltby on jopa "vastuussa" yhdestä konkreettisesta käännekohdasta tämän vuoden finaalisarjassa. Hän venyi toisen finaalin loppuhetkillä haamupelastukseen, joka esti Vegas Golden Knightsin tasoitusmaalin, ja varmisti joukkueelleen voiton varsinaisella peliajalla. Capitals tasoitti voitot ennen kotijäälleen paluutaan 1-1:een.\nSen jälkeen Capitals oli hallitseva joukkue läpi finaalisarjan.\nWashington Capitalsin joukkueessa oli ennen finaaleja vain yksi pelaaja, joka oli voittanut Stanley Cupin ennen tätä. Puolustaja Brooks Orpik nosteli kannua Penguinsissa jo vuonna 2009, eli hänkin oli saanut kokea Capitalsin paidassa monet tuskan ja pettymyksen hetket.\nNe kaikki kasvattivat Capitalsista lopulta mestaruuden arvoisen joukkueen.\nHe kaikki ovat nyt nostaneet kannua. Syksymmällä he voivat myös näyttää sormukset.


Helsinki Loves Developers-kehittäjätyöpaja 13.5.2014 - Forum Virium Helsinki\nHelsinki Loves Developers-kehittäjätyöpaja 13.5.2014\n05.02.2014| Menneet tapahtumat\nSäännölliset tilaisuudet tarjoavat kehittäjille Helsingin kaupungin avoimeen tietoon ja rajapintoihin liittyvien ajankohtaisten aiheiden lisäksi mahdollisuuden päästä jakamaan kokemuksiaan ja osaamistaan niin kehittäjäyhteisön kuin kaupungin työntekijöidenkin kanssa.\nKAUPUNKITIETO ARKIKÄYTTÖÖN: TAPAHTUMAT, PAIKAT JA PALVELUT\nHelsinki kehittää suosittuja tietopalveluitaan nykyaikaisella tavalla. Palvelukartta ja sen rajapinta ovat yksi kaupungin suosituimpia tietolähteitä, joista kaupunkilainen saa tietoonsa mitä palveluita on tarjolla ja missä palvelut sijaitsevat. Uusi tapahtumarajapinta antaa kattavasti tietoa kaupungin konserteista, näyttelyista ja muista tapahtumista. Palveluita kehitetään nyt kaupungin omien koodarien voimin avoimena lähdekoodina GitHub:ssa.\nTule kuulemaan kehityksestä suoraan kehittäjien suusta. Kuulet miten asioita tehdään, mitä hyödyntämismahdollisuuksia on tulossa ja miten sinä voit osallistua kehittämiseen.\n16:30-17:00 Ajankohtaiset tietoiskut avoimista datasta ja rajapinnoista (HRI, HSL, yms.)\nPalvelukartan uusi kehitys GitHub:ssa ja sen rajapinnat, Juha Yrjölä ja Timo Tuominen\nLinked Events rajapinnan kehitys, Juha Yrjölä ja Timo Tuominen sekä projektipäällikkö Annukka Varteva\n18:00-19:00 nconference osio, jossa voidaan ryhmissä työstää omia tai teemasta syntyneitä ideoita eteenpäin.\nTänne voi kirjoittaa omia ehdotuksia etukäteen http://muistio.tieke.fi/heldev. Erityisesti kiinnostaa löytää aiheeseen sopivia datankäsittely- ja visualisointityökaluja, joilla päästä liikkeelle analysoinnissa.\nOsallistuminen on maksutonta, mutta vaatii ilmoittautumisen.\nKevään viimeinen kehittäjätapaaminen on tiistaina 10.6. klo 16:30-19:00 samassa tilassa.\nProjektisuunnittelija Jaakko Rajaniemi, 040-516 5931, jaakko.rajaniemi (at) hel.fi\nProjektipäällikkö Hanna Niemi-Hugaerts, 040-674 9911, hanna.niemi-hugaerts (at) forumvirium.fi\nAika: 05/13/2014 – 16:00 – 19:00 – 05/13/2014 – 16:00 – 19:00\nPaikka: Lasipalatsin Kaupunkiverstas, Mannerheimintie 22-24 (2 krs.), Helsinki\nUrbanSense pilotoi 5G-ratkaisuja katujen kuntotietoon, ostoskeskusten…


Markkinointistrategia - Panosta tuloksia tuoviin markkinointitoimenpiteisiin\nYrityksesi liiketoiminnan tavoitteet markkinoinnin suuntaviivoiksi\nHaluan apua markkinointistrategian luomisessa\nJos haluat tehdä tuloksellista\nja koskettavaa digimarkkinointia, tarvitset hyvän suunnitelman ja rutkasti asiakasymmärrystä. Nyt on loistava aika päivittää markkinointistrategiasi tähän päivään ja keskittyä asiakkaittesi tarpeisiin.\nMarkkinointistrategia toimii perustuksena kaikille markkinointitoimenpiteille ja se johdetaan yrityksen liiketoimintastrategiasta. Markkinointistrategiassa selvitetään, mitkä ovat yrityksesi kohderyhmät, ydinviesti sekä millä tavalla se erottautuu kilpailijoista.\nMarkkinointistrategia kertoo, mitä tavoitteita sinun tulee saavuttaa konkreettisten markkinointitoimenpiteiden avulla. Markkinointistrategian tarkoituksena on siis vetää selkeät linjat markkinoinnin toteuttamiseen yrityksesi liiketoimintavoitteita tukevilla toiminnoilla.\nMarkkinointistrategia ei kuitenkaan vastaa käytännön kysymyksiin, kuten mitä kanavia hyödynnetään ja minkälaisia sisältöjä tuotetaan. Niihin paneudutaan markkinointisuunnitelmassa, joka tehdään markkinointistrategian pohjalta.\nMiksi sitten markkinointistrategiaan kannattaa panostaa? Markkinoinnin suunnitteleminen takaa sen, että yrityksesi panostaa oikeisiin markkinointitoimenpiteisiin, jotka tukevat yrityksesi liiketoiminnan tavoitteita. Näin markkinointiin sijoitetut rahat lisäävät myyntiä ja tuovat rahaa yrityksellesi.\nHaluan keskustella yritykseni markkinointistrategiasta\nMiten me teemme markkinointistrategian?\nJaamme markkinointistrategian viiteen osaan, joista nykytilan analyysi on laajin ja aikaavievin osuus. On äärimmäisen tärkeää tietää, mikä on yrityksen tilanne tällä hetkellä, jotta pystytään tehdä oikeinlaisia markkinoinnin toimia liiketoiminnan tavoitteiden saavuttamiseen. Nykytilan analyysissa syvennytään selvittämään mm. seuraavia asioita: Ketkä ovat meidän asiakkaitamme? Ketkä ovat kilpaijoitamme? Mitkä ovat yrityksemme heikkoudet ja vahvuudet? Minkälaisia markkinointitoimenpiteitä tehdään tällä hetkellä? Mitkä ovat alan markkinoiden tulevaisuudennäkymät?\nMarkkinointistrategian seuraavat osiot pohjautuvat nykytilan analyysissä saatuihin tietoihin. Näissä osioissa pohditaan miten yrityksesi pystyy arvojen, ydinlupauksen ja positioinnin avulla erottautumaan kilpailijoista ja houkuttelemaan yrityksellesi oikeita kohderyhmiä.\nMarkkinointitavoitteet pohjautuvat liiketoiminnan tavoitteisiin ja niiden tulee olla tarkkoja sekä mitattavissa olevia. Näiden tavoitteiden perusteella voidaan määritellä markkinointibudjetti, joka mahdollistaa tavoitteiden saavuttamisen.\nVoit lukea tarkemmat ohjeemme markkinointistrategian luomiseen\nMarkkinointistrategia koostuu viidestä eri osa-alueesta:\n1. Yrityksen nykytilan analyysi\n– Missä olemme nyt ja minkälaisia markkinointitoimenpiteitä tehdään tällä hetkellä\n2. Yrityksen arvot ja ydinlupaus\n– Arvojen sekä ydinlupauksen tulisi näkyä yrityksen kaikessa toiminnassa\n– Mikä tekee brändistä ainutkertaisen?\n– Markkinoinnin tavoitteet johdetaan liiketoiminnan tavoitteista\n– Yrityksen markkinoinnin tavoitteet määrittelevät sen, minkälaisen markkinointibudjetin tavoitteiden saavuttaminen edellyttää\nMiten me voimme auttaa markkinointistrategian luomisessa?\nMe laadimme markkinointistrategian asiakkaan kanssa yhdessä niin, että molemmat pohtivat, millä tavalla strategia tulee vaikuttamaan jokapäiväiseen toimintaan. Autamme keskittymään strategian luomisessa asioihin, jotka ovat ratkaisevia liiketoiminnassanne. Pyrimme tuomaan esiin asioita, joita yritys ei välttämättä huomaa tai ei kiireiltään ehdi miettimään. Joskus omalle toiminnalleen tulee jollain tavalla ”sokeaksi” ja siksi on hyvä saada ulkopuolisen ammattilaisen näkökulmaa asioihin.\nEtsitkö luovaa ja uutta näkökulmaa markkinointistrategiaasi?\nLaita meille viestiä ja sovitaan palaveri!\nHaluan jutella ammattilaisen kanssa


Jätkäsaaresta häädetyt galleriat avaavat ovensa Kampissa - Voima\nTaide • 30.8.2018 15:55 • Kirjoittanut Susanna Pesonen\nTaide 30.8.2018 15:55 Kirjoittanut Susanna Pesonen\nGalleriat Rankka ja Huuto aloittelevat parhaillaan uutta toimintaa Kampissa äkillisen Jätkäsaaresta häädön jäljiltä. Uudet tilat löytyivät Eerikinkadulta ammattikorkeakoulu Metropolian entisistä tiloissa. Huuto avaa ovensa tänään torstaina 30. elokuuta “Huuto oot uuH“- näyttelyllä, ja Rankka puolestaan käynnisti toimintansa jo elokuun toisella viikolla.\nHuudon uudet galleriatilat ja avajaisnäyttely on kasattu viidenkymmenen jäsentaiteilijan voimin. Työ on vaatinut lukemattomia talkootunteja.\n“Tulevien näyttelyiden linja on hieman rönsyävä ja ehkä karnevalistinen. Semmoinen, jossa valinnoissa otetaan riskejä”, Galleria Huudon toiminnanjohtaja Henni Oksman kertoo.\nGalleria Huudon toiminnajohtaja Henni Oksman ihailee talkoovoimin valmistuvaa tilaa.\nHuudon uutta kotia on suursiivottu, suunniteltu ja rakennettu elokuun alusta. Oksman kokee, että muutos, jonka äkillinen muutto aiheutti, on haastanut galleriaa hyvällä tavalla.\n“Luulen että kaikesta katastrofista huolimatta, tämä tietynlainen ravistelu on tehnyt meille kuitenkin hyvää. Samalla on joutunut miettimään koko olemassaolonsa merkitystä ja samalla tässä on tehty vauhdissa paljon parannuksia edelliseen”, Oksman pohtii.\nYksi tärkeimmistä talkoovastuista on varmasti keittiövuoro. Tällä kertaa Marja Viitahuhta teki koko porukalle kasvis-borssikeittoa.\nJesse Avdeikov ja Antti-Ville Reinikainen ovat ottaneet paljon vastuuta rakennustöistä.\nEerikinkatu 36:n toinen galleria Rankka avasi ovensa jo 10. elokuuta. ACHTUNG! -avajaisnäyttelyssä gallerian neljäsataa neliötä täyttyi kansainvälisesti tunnettujen taiteilijoiden teoksista. Kävijöitä avajaisissa oli yli 500. Näyttelyssä on mukana Teija ja Pekka Isorättyän tuoreita kineettisiä veistoksia, jotka he ovat toteuttaneet New Yorkissa sekä Timo Heinon uusi versio kantaaottavasta installaatiostaan Addiktio. Paavo Paunun massiivinen teoskokonaisuus puolestaan rakentuu ja kasvaa näyttelyn aikana. Galleria Rankan väki on tyytyväinen vauhdikkaaseen aloitukseen ja sijaintiin, vaikka Jätkäsaaren tiloista lähtö aluksi järkytti.\n“Se tuli jotenkin, niin varoittamatta se lähtö. Vaikka teimme, niin paljon sen talon eteen, toimittiin sielä talkkareina ja tiesminä, niin silti se lähtökäsky tuli vailla mitään kompromisseja. Kengän kuva perseessä vaan pihalle”, Galleria Rankan galleristi ja taiteilija Aarno Rankka muistelee.\nGalleria Rankan galleristit Aarno Rankka ja Jyrki Riekki kertovat pyrkivänsä valitsemaan säväyttäviä näyttelyitä – ja pelotta.\nNykytaidetta esittelevä Rankka toimii taiteilijavetoisesti ja näyttelytoiminnan lisäksi se on tunnettu monipuolisista poikkitaiteellisista tapahtumista. Galleria kuvailee itseään eläväksi sekä tunnelmaltaan ja konseptiltaan avoimeksi ja rennoksi taiteen monitoimitilaksi.\nPekka ja Teija Isorättyän teos Liljameduusayö, 2016 haastaa katsojansa odotamaan tarkkaavaisesti.\nMitä Rankassa tapahtuu seuraavaksi?\n”Säväyttäviä ja hienoja näyttelyitä. Suositaan sitä mikä on elinvoimaista, eikä pelätä minkäänlaisia aiheita. Emme me pyri pitämään yllä mitään, vaan ennemminkin etsimään uutta. Jos on joku asia, josta ei saa puhua, niin se on heti täällä“, kertoo Galleria Rankan galleristi ja taiteilija Jyrki Riekki.\nGallerioiden toiminta on vaarassa jäädä Eerikinkadulla määräaikaiseksi. Kiinteistö on asuntosijoitusyhtiö Kojamon omistuksessa, ja sen intressinä on rakentaa alueelle asuntoja. Galleriat ovat tiloissa vajaan kahden vuoden määräaikaisella vuokrasopimuksella.\n“Tietyllä tavalla tämä määräaikaisuus on helpotus. Kun siellä Jätkäsaaressa kuvitteli, että jotain asioita pystyy aina siirtämään, niin nyt me painamme semmoisella energialla, että ollaan sen jälkeen varmaan aika väsyneitä”, Rankka naurahtaa.\n”Kyllä aikomus on käyttää tämä aika maksimaalisesti siihen, että näytetään mitä me osataan. Ja sitten pitää vaan luottaa, että asiat ratkeavat, rakennetaan sitten uusi galleria ja luodaan uusi noste. Toivotaan toki myös, että Helsingin kaupunki olisi mukana ja muistaisivat meitä, kun täältä tulee lähtö”, Oksman vastaa.\nJos gallerian jatko muuttuu haasteelliseksi, niin Riekillä on oma ratkaisunsa valmiina.\n“Mä muutan maalle, tai no katotaan, eletään päivä kerrallaan”, Riekki pohtii.\nGalleria on avoinna iltapäivisin tiistaista sunnuntaihin.\nHuuto oot uuh -näyttely Galleria Huudossa 31.8.-23.9.2018. Avajaiset 30. elokuuta kello 17.\nAhtung! – näyttely galleria Rankassa 10.08.–23.09.2018.\nHuudon ja Rankan faktat:\nGalleria Huuto on taiteilijoiden ylläpitämä tila taiteelle. Sen toiminnasta vastaa yleishyödyllinen yhdistys Mehiläispesä ry – Bikupa rf. Yhdistyksellä on yli 100 taiteilijajäsentä.\nGalleria Rankka on taiteilijavetoinen nykytaidegalleria, jossa järjestetään myös tapahtumia. Toiminnasta vastaa Marginaalitaiteen tuki ry.\nGalleriat sijaitseevat osoitteessa Eerikinkatu 36.\nGalleroiden häädöstä Jätkäsaaresta seurannut julkinen keskustelu ja edesmenneen taidekriitikko Otso Kantokorven käynnistämä kansalaisadressi kannustivat kaupungin kiinteistö- ja kulttuuritoimialojen päättäjiä etsimään uutta vaihtoehtoa, joka löytyi yhteistyössä Kojamon kanssa.\nGalleria, huuto, kuvataide, rankka, talkootyö, yhteisö\nEtusivu » Voima tekstiartikkelit » Taide » Jätkäsaaresta häädetyt galleriat avaavat ovensa Kampissa


Kreikan tapakulttuuri - näin pärjäät Kreikassa\nHuomioi nämä asiat Kreikassa – vinkit paikalliseen tapakulttuuriin »\nÄlä säikähdä fyysisyyttä\nSuomessa on totuttu pitämään tietty etäisyys muihin ihmisiin, mutta kreikkalaiset tulevat fyysisesti lähemmäs, eikä sitä pidä säikähtää. Kreikassa tervehditään usein antamalla kaksi poskisuudelmaa. Sillä ei ole väliä, kumpaa sukupuolta toinen on tai onko hän tuttu vai läheinen, sillä iholle käyvä tervehdys on tavallinen tapa. Myös halaaminen on Kreikassa yleistä.\nKreikan-lomalla kannattaa huomioida paikallisten tavat, sillä ne voivat poiketa totutusta huomattavasti.\nNyökkäys voi tarkoittaa ei\nYleensä Kreikassa pään nyökkäys tarkoittaa kyllä ja pudistus ei. Älä kuitenkaan hämmenny, jos kreikkalainen nyökkää päätään kerran taakse ja nostaa kulmakarvansa samalla ylös. Tämä tarkoittaa myös ei.\nKreikkalainen on usein myöhässä\nAikataulut Välimeren maissa ovat erilaiset kuin pohjoisessa. Jos sovit kreikkalaisen kanssa tapaamisen, varaudu siihen, ettei hän tule paikalle sovittuun aikaan. Kyse ei ole epäkohteliaisuudesta, sillä ilmapiiri ja aikakäsitys ovat rennompia Kreikassa.\nKreikkalaiset kutsuvat kavereitaan usein kylään, ja vieraille tarjotaan aina ruokaa. Viikonloppuisin syödään yleensä enemmän lihaa, mutta muuten ruokavalio painottuu kasviksiin. Ravintoloissa saatetaan usein tarjota ruokailun jälkeen tuoreita hedelmiä.\nRuoan kanssa saatetaan juoda alkoholia – usein esimerkiksi viiniä. Määrät ovat kuitenkin pieniä, eikä tarkoituksena ole humaltuminen.\nJos aiot nähtävyyksiä kiertäessäsi käydä Kreikassa kirkossa, kiinnitä huomiota pukeutumiseen. Kirkkoon mentäessä olkapäiden ja polvien tulee olla peitossa – olipa sää kuinka lämmin hyvänsä. Kulttuuriin perehtymättömät matkailijat saattavat astella kirkkoon olkapäät paljaina, mutta tietämättömyys ei tee siitä soveliasta. Pukeudu siis mieluummin liian konservatiivisesti kuin turhan paljastavasti.\nKreikan saarilla matkailija voi kohdata yllätyksiä myös vessareissun yhteydessä, sillä monissa hotelleissa ei saa heittää vessapapereita vessanpönttöön. Putket ovat Kreikassa kapeat, ja ne tukkiutuvat helposti. Wc-tiloissa onkin roskakori papereita varten.\nHinnoista ei ole tapana tinkiä Kreikassa, ja sitä pidetään epäkohteliaana. Maassa onkin parasta tyytyä hintaan tai tehdä ostokset muualla.\nTeksti: Saara Räty ja Inka Khanji\nJoo hiano paikka.\nDublin alk. 137 €


Kuukausittain - laulamaan tai laulamaan? - Tutkimus\nMitä tulee lauluun kuukautisten aikana, on olemassa erilaisia vaihtoehtoja, onko mahdollista laulaa vai ei. Eräässä foorumissa julkaistiin utelias tietoa siitä, että jossakin teatterista naisille annettiin loma kriittisten päivien ajaksi, mutta tämä versio oli tervetullut sanomilla, jotka kieltävät tämän tiedon toisesta teatterista. Ehdottomasti sanoa, voitko laulaa kuukautisten aikana - tässä asiassa sinun pitäisi luottaa ammattilaisiin. Ensinnäkin, sinun pitäisi keskustella tästä asiasta ääniohjelman alussa omalla vokaalijohtajalla. Opettajan täytyy itse kertoa tästä, mutta jos hän ei sanonut sitä, sinun pitäisi kysyä itseltäsi. Tämä aihe on aivan luonnollinen jokaiselle naiselle, joten älä häpeä tällaisia kysymyksiä, vaikka yhtäkkiä opettajasi on mies. Kuukausittain jokaisen naisen kohdalla on eri, täältä ja pitäisi mennä. Se ei myöskään vaikuta kuulla myös Phonion kanssa, joka voi vastata tähän kysymykseen ammattimaisesta näkökulmasta ja laitteesi tilan perusteella. Jos kuukautiset ovat tuskallisia, ei pitäisi puhua laulusta. Kaikki, mitä tarvitset tuskalliseen aikaan, on kuulla lääkärin kanssa ja seurata hänen ohjeitaan. Sivustollamme olemme julkaisseet luettelon, joka voi auttaa tässä tapauksessa yrttejä tuskallisina aikoina. Loput tärkein suositus on 2-3 vuorokautta kuukautiset on parempi pidättäytyä luokista. Tämä suositus löytyy monista kirjallisista lähteistä, jotka on omistettu äänelle, ja hänen pitäisi luottaa. On tietoa, että laulaminen näinä päivinä on täynnä turhuutta, jotta ymmärrätte, millainen laajuus laiminlyödä yksinkertaisen säännön.\nJoka tapauksessa, koska on olemassa tietoja laulun vahingosta näinä päivinä, sinun ei pidä sivuuttaa näitä tietoja. Paras vaihtoehto olisi, jos kiinnität enemmän huomiota rentoutumisharjoituksiin (voit tehdä tähän vaikuttavia joogapareja) ja oppia tekstiä artikulaatiolla, ja esimerkiksi jäsentämällä pianon ääniosaa ilman laulua. Tässä tapauksessa et menetä kertynyttä kokemusta menneistä oppitunneista eikä anna kuormitusta nivelsiteille, jotka näissä tulevat vähemmän liikkuviksi, ja olet vaarassa, että et vain laulaa kyhmyjä, vaan myös saada verenvuotoa. Jos on mahdollista, näitä päiviä voidaan käyttää pelkästään palauttamiseen ja lepoon, koska laulu on erittäin vaikea asia, joka vaatii suurta voimaa.\nJulkaistu perjantaina klo 12:03. Otsikoissa: Mielenkiintoinen. Voit seurata tämän ilmoituksen vastauksia RSS 2.0: n kautta. Voit jättää vastauksen tai trackbackin sivustostasi.\nJoskus aloittelevat laulajat, koska he eivät tunne hygieniasääntöjä ja ehkäisevät ääni-tauteja, joutuvat puuttumaan osittain tai jopa kokonaan. Kielto laulaa kuukautisten aikana naisilla ei ole aina merkityksellinen. Asiantuntijoilla on erilaisia mielipiteitä. Mutta joskus on täysin järjetöntä argumenttia. Yritetään selvittää, voivatko tytöt laulaa, kun kriittiset päivät tulevat ja mitä seurauksia odotetaan.\nMiksi emme voi laulaa kuukautisten aikana?\nLaulautumisen mahdottomuus ja epätarkkuus kuukautisten aikana selittyy sillä, että naisen kehossa esiintyy tänä aikana yksittäisten elinten, myös kurkunpään, paikallista turvotusta. Äänikaapeleilla on tietenkin oltava suurempi kuormitus. Lauluverkon vaskulaarinen verkko ilmaistaan, kun verenkierto lisääntyy normaaliin tilaan verrattuna.\nLisäverenkierron takia nivelsideedema ilmestyy välttämättä, ne muuttuvat hitaasti. Ja jos käytät vakavia vokaaliharjoituksia tällaisessa jaksossa, se voi johtaa nivelsiteiden vaurioihin. Saattaa olla solmua ja jopa mikroskooppisia taukoja. Ja vielä kauheampi seuraus voi olla vakava verenvuoto kurkunpään ja kaulan lihaksissa.\nTällaisten prosessien tosiasiat laulajien organismeissa ovat yleistyneet. Tästä syystä oopperataloissa naiset saavat lepoa jokaista ensimmäistä kuukautiskierrosta. Vaikka ääni tietenkin tarvitsee pidemmän tauon. On suositeltavaa olla laulamatta lainkaan eikä rasittaa sidoksia ennen kuin kriittiset päivät ovat ohi. Sinun täytyy myös sanoa, että on tarpeen pysäyttää äänen kuormitus pari päivää ennen kuukautisten alkamista.\nJa jos sinun täytyy laulaa, mitä tehdä?\nJos laulaja on vielä laulamassa tänä aikana, sinun täytyy seurata muutamia vinkkejä äänihygieniasta. Ensinnäkin, sinun on kiinnitettävä huomiota hengityksen tukemiseen, kipu kalvoon enemmän kuin tavallisesti, jotta nivelsiteistä saadaan mahdollisimman suuri jännitys. Siellä on kuitenkin saalis. Ehkä sinun ei pitäisi kertoa, että tytöille, jotka ovat ammattimaisesti mukana vokaalissa, voi tapahtua, jos otat syvään henkeä kuukautisten aikana ja nostat kalvon alas, luoden tällä tavoin paineen kaikkiin sisäelimiin.\nHuolimatta siitä, että kuukautisten ääni saattaa kuulostaa käytännölliseltä, ei pidä unohtaa hygienialaulun sääntöjä. Tämä ei tarkoita sitä, että kehossa ei ole muutoksia, ja sidokset eivät kärsi laulamisen aikana. Jotkut laulajista ovat päinvastoin todenneet käytännössä, että kriittisinä päivinä ääni muuttuu himmennettäväksi tai jopa hallitsemattomaksi, mikä tapahtuu kaikille ja tavallisille päiville. Täällä on vaikeaa jäljittää tiettyjä kuvioita, mutta kuten tiedätte, Jumala suojelee vaalia.\nYritä huolehtia itsestäsi ja äänestänne niin, että se tulee olemaan vastavuoroinen ja koskaan anna sinun. Yritä olla laulamatta niissä hetkissä, kun se on erityisen vaarallista.\n22.4.2013. Monet naiset huomaavat, että kuukautisten aikana ja joskus myös pari päivää\nennen kuin ne alkavat, jalat turpoavat. Useimmiten turvotus näkyy.\nVoinko tehdä laulua kuukautisten aikana?


Nordautomation varautuu koronavirukseen - Nordautomation\n18.03.2020 | Uutiset\nVastuullisena työpaikkana Nordautomation Oy pyrkii omalla toimintaohjeellaan estämään tai ainakin hidastamaan virustaudin leviämistä ja siitä koituvia inhimillisiä ja taloudellisia seurauksia.\nTasavallan presidentti Sauli Niinistö sanoi Ylen A-talkin haastattelussa olevansa ”aika lailla” huolissaan Suomea ja koko maailmaa piinaavasta koronaviruksesta.\n– Tämä on jotain, jota emme ole ennen kokeneet. Se vaikuttaa yksilöiden, perheiden, yhteisöjen ja koko kansakunnan olemiseen. Meidän käyttäytymistapamme tulevat muuttumaan ja luulen, että aika paljon ajatusmaailmammekin, Niinistö sanoi.\nHän kehotti suomalaisia ottamaan toisistaan etäisyyttä fyysisesti mutta samalla lähentymään toisiaan ”henkisesti”.\n– Tässä tarvitaan sellaista ajattelua, että minä en ole tässä yksin vaan me olemme täällä joukolla, toinen toistamme tukemassa, Niinistö sanoi.\nOhjeistus Nordautomationilla lyhyesti\nEtätyötä suositaan, jos se on mahdollista. Asia sovitaan lähimmän esimiehen kanssa.\nVältetään julkisia kulkuvälineitä.\nTapaamiset ja neuvottelut hoidetaan etänä puhelimen/videoyhteyden välityksellä. Ei käydä tapaamisia\nPerutaan tapaamiset yrityksen toimintaohjeeseen vedoten, ellei asia ole todella kriittinen.\nEi oteta vieraita vastaan toimipisteisiin.\nSisäiset kokoukset ja palaverit voidaan järjestää harkinnan mukaan. THL:n suosituksen mukaan 10\nhengen kokouksia ei tule järjestää\nOsallistumiset isompiin tapahtumiin, kuten messut ja muut vastaavat asiakastilaisuudet on kielletty.\nTyömatkat ulkomaille on kielletty toistaiseksi.\nJos tuntee flunssan oireita, EI SAA TULLA TÖIHIN! Omalla ilmoituksella esimiehelle voi olla kotona ilman\nlääkärintodistusta poikkeuksellisesti viisi työpäivää. Taudin pitkittyessä on mentävä lääkäriin.\nKaranteeniin joutunut henkilö ei saa liikkua kodin ulkopuolella eikä olla kosketuksissa sellaisiin ihmisiin,\njoihin voi tartuttaa taudin. Suosittelemme toimihenkilöiden kuljettavan omaa työtietokonetta päivittäin\nmukana kotiin mahdollisen karanteeniin joutumisen vuoksi.\nJos perheenjäsen joutuu karanteeniin, silloin astuu voimaan myös sinua koskeva kahden viikon karanteeni\nJos olet matkustanut / matkustat vapaa-ajalla, ilmoita asiasta esimiehellesi ennen töihin palaamista.\nKoska pandemia on nyt maaliman laajuinen, noudatamme kahden viikon karanteenia kaikkien ulkomailta paalaavien kohdalla. Työ tehdään mahdollisuuksien mukaan etätyönä ja työpaikalle tullaan vasta kahden viikon karanteenin jälkeen. Mikäli matkan jälkeen esiintyy koronavirukseen liittyviä oireita, on oltava yhteydessä työterveyshuoltoon.\nTilanne Kristiinankaupungissa ja Alajärvellä 18.3.2020\nTällä hetkellä kaikki projektit etenevät suunnitellusti ja aikataulujen mukaisesti.\nSuomessa on todettu COVID-19-tartuntoja toistaiseksi vähän, mutta varaudumme kuitenkin laajempaan epidemiaan. Miten tämä tulee vaikuttamaan Nordautomationin toimintaan ja toimituksiin, on vain arvailuiden varassa… teemme kaikkemme, että vaikutus jää mahdollisimman vähäiseksi.\nKomponenttitoimittajien tehtaiden sulkemiset ja niistä aiheutuvat saatavuusongelmat voivat aiheuttaa ongelmia myös tuotantoomme.\nPahoittelemme varautumistoimenpiteistä mahdollisesti aiheutuvaa vaivaa ja sovittujen vierailujen siirtymistä. Seuraamme tilanteen kehittymistä päivittäin ja muutamme sisäisiä toimintaohjeitamme tarvittaessa.\nAri Kytömäestä tuotannon työnjohtaja\nNordautomationille ISO 9001:2015 -sertifikaatti\nPitkäaikainen yhteistyö Keitele Timber Oy:n kanssa saa jatkoa ja syvenee\nPölkky Oy 50 -vuotta